qundao/data-zh-poetry huggingface dataset:
代京尹吳山雲益雪應賀廟堂二首·其一
作者：陳著
朝代：宋

安排寒事做年華，老手薇垣第一家。
神女先馳行雨旆，馮夷隨翦舞風花。
萬塵並納真平等，一色橫陳絕點瑕。
養樂堂前清賞處，賀班方退紫宸衙。
代京尹吳山雲益雪應賀廟堂二首·其二
作者：陳著
朝代：宋

非才承乏尹瑶京，何幸親逢造化成。
凝固地腴豐歲事，均調天氣壽民生。
春歸休念采薇戍，夜捷已聞垂瓠城。
方信太平元有象，九街簫鼓合歡聲。
代前人次韻趙縣尉即席詩
作者：陳著
朝代：宋

舊來曾此攝雷封，勉策駑鞭愧罔功。
自分依蓮遊綠水，豈期沿檄又秋風。
今來視昔還多事，我亦無他祇一中。
此去未知能淑後，時知石藥頼明公。
代吳景年次韻浄慈寺主僧頔上人二首·其一
作者：陳著
朝代：宋

烏驅兔迫一衰翁，始信浮生總是空。
拈掇琴書終日事，依棲梅竹百年叢。
無官不用憂三黜，安分何勞送五窮。
咫尺上方鐘鼓地，從師學佛便須躬。
代吳景年次韻浄慈寺主僧頔上人二首·其二
作者：陳著
朝代：宋

遠公陶陸成千古，誰復相從過虎溪。
西隠老師雖有約，北山俗駕似難齊。
詩來日午雙瞳醒，句出天心萬象低。
時課家僮修茗供，松風清處坐分題。
代天府曾安撫鹿鳴宴詩
作者：陳著
朝代：宋

笙簧聲合隘春風，春在江梅第一叢。
月旦姓名光上國，日邊步武便南宮。
看花自是長安客，對客當如橫浦翁。
杯酒殷勤相屬處，崢嶸頭角已爭雄。
代天甯寺僧可舉贈梓人善斲歌
作者：陳著
朝代：宋

四明山南鬰嵯峨，異氣上與青天摩。
人豪挾秀布山下，餘爲巧匠擅一窩。
頎然而長獨出者，此中巧處得最多。
誰知造物亦有意，要爲公輸世其科。
天甯古剎本雄麗，一旦忽受融風苛。
作而新之豈易事，一手足任奚謀他。
前年起山門，見者贊歎誰敢呵。
今年起佛殿，鎮壓大地山與河。
百川奏材奔贔屭，萬夫應役鳴鸛鵝。
眼意所及規矩就，頤指之下鋸斧羅。
巍巍列柱鐵直立，整整駢榱玉圓瑳。
層檐飛走鳳翼舞，修梁騰上虹光拖。
上入雲霄爭雁路，下臨城市眇蟻窠。
可以坐三大如來於中閒正面，可以奉五百羅漢於東西兩阿。
我仗我佛大勢力，翻起尺水成大波。
汝有妙思隨我意，輪奐視昔百倍過。
寶坊突兀見此屋，回首人世今如何。
當年大而富貴戶，寒煙落日廢址迷蓬莎。
小而苟活破茅舍，淒風苦雨不識陽春和。
慈悲法門何遮礙，平等世界何偏頗。
安得如汝千百億，莊嚴棟宇徧婆娑。
有快活，無障魔，大家拍手齊唱善斲歌。
代弟茝詠梅畫十景·依松
作者：陳著
朝代：宋

處子從來不世妝，老蒼相對本相忘。
猶嫌曾受秦封污，冷笑無言祇自香。
代弟茝詠梅畫十景·依竹
作者：陳著
朝代：宋

香在溪頭古晉林，瀟瀟風雨慣曾禁。
休尋白玉堂前夢，自有此君知此心。
代弟茝詠梅畫十景·先春
作者：陳著
朝代：宋

纔得江南第一春，竹籬茅舍便精神。
百花頭上無相識，只有東風是故人。
代弟茝詠梅畫十景·卧煙
作者：陳著
朝代：宋

生香自恨玉爲容，誰放晨光淺碧籠。
隠約風標難畫處，邯鄲人在夢炊中。
代弟茝詠梅畫十景·古枝
作者：陳著
朝代：宋

分甘冷落傍朱門，傲雪欺霜百歲根。
惆悵西湖人不見，暗香依舊月黄昏。
代弟茝詠梅畫十景·宜月
作者：陳著
朝代：宋

斜斜瘦影兩三枝，只許寒窗人自知。
猶恨嫦娥收不盡，却歸羌管曲中吹。
代弟茝詠梅畫十景·結實
作者：陳著
朝代：宋

碧實圓成重壓枝，萬紅千紫竟何知。
是雖不入甜人口，留得青酸有用時。
代弟茝詠梅畫十景·雪裏
作者：陳著
朝代：宋

天花包盡世閒羞，也到孤山老樹頭。
寄語東風爲吹拂，本來面目自風流。
代弟茝詠梅畫十景·風前
作者：陳著
朝代：宋

打頭二十四番信，吹透天香雪裏枝。
總被詩人收拾去，封姨正自未能知。
代弟茝詠梅畫十景·飛花
作者：陳著
朝代：宋

獨占初春早卸芳，肯隨桃李炫儂妝。
如今不到壽陽額，自做孤村流水香。
代浦城權縣趙節推鹿鳴宴詩
作者：陳著
朝代：宋

潜藩歲貢素多才，捷報歡聲沸似雷。
南浦士流新姓字，西山夫子舊胚胎。
登榮仙籍香浮桂，得意春魁信在梅。
此去天衢齊縱靶，代庖祗餞幸重來。
代范景山和弟觀韻
作者：陳著
朝代：宋

厦傾木不支，鼎重足先折。
關張不終身，儀秦亦無舌。
兒嬉柵關木，文具鎖江鐵。
生靈痛何辜，宇宙半流血。
山中如□□，翁媼自怡悅。
問我何爲來，留我共朝啜。
抵掌告時艱，低頭聽我說。
我家住平原，百年三族合。
詩書聲相聞，伏臘□爲活。
一朝北軍飛，連甍歸燄烈。
驚奔忘險遠，妻孥手扶接。
豈料哭窮途，忽與親知接。
患難相勞苦，杯酒□□浹。
出山未有期，草廬倘同結。
鷦鷯苟一枝，爲鵲同三匝。
代趙信甫千人助冬衣
作者：陳著
朝代：宋

憶昔渾家衣天香，翩翩風流公子裳。
蟾宮步武雲送上，雁塔姓名星摇芒。
綠袍照眼初意銳，青氈入手前路長。
誰知蕉鹿成夜夢，日與蓬鷃爭時光。
纍纍鵠形走山谷，戰戰繭足履冰霜。
貂裘已弊有嫂輕季子，牛衣雖泣無妻問王章。
懸鶉襹褷不投俗，捫蝨勃窣徒談王。
豈不欲羨補衮居峻地，豈不欲著錦繡歸故鄉。
顧瞻外飾至此面自赬，摸索中襟淒其汗如滂。
況今玄冥令凜冽，難把赤立身支當。
彼狨鞍寶馬重狐貉，彼毳茵繡帳雙鴛鴦。
或錦步障五十里，或金縷衣十二行。
與富貴家自擇伴，如衰颯輩難登堂。
老者衣帛盍早計，大寒索裘真癡忙。
縉紳遺緒慘莫繼，章縫本色終難忘。
從來固多急義譜，今亦何敢淺識量。
君不見履常長貧凍至死，絮襖不具有識空悲傷。
又不見范叔一寒如此極，綈袍之戀千載猶芬芳。
似仁澤宗芑
作者：陳著
朝代：宋

來訪寄窗師，新田雨茗期。
凉生開酒量，香妙醒詩脾。
半日舊來話，古心他更誰。
要知夢非夢，試問兩相知。
似僧一甯
作者：陳著
朝代：宋

邂逅交情雲水閒，茶甌香鼎話清閒。
他年燕坐千峯上，認取一山山外山。
似僧耕野雲
作者：陳著
朝代：宋

浮雲一片出天涯，南北東西總是家。
飛到五山山絕頂，風雷變化雨河沙。
似史和甫傳清
作者：陳著
朝代：宋

翩翩鶴往還，高眼看塵寰。
家世崔盧上，風流晉宋閒。
開門種桃李，落筆動江山。
勳業時來做，青春贏得閒。
似告成寺主僧蟾秋海
作者：陳著
朝代：宋

出宮牆外步冬暄，轉憩黄花翠竹邊。
一笑偈言非本色，相留清供亦前緣。
土酥飣潔昏眵醒，湯乳包香老齒便。
祇恐醉陶終愛酒，難陪惠遠共修蓮。
似天甯寺僧仁澤
作者：陳著
朝代：宋

禪窗小有天，一見喜跫然。
壁畫詩爲重，簷花菜共妍。
而翁十暑別，於我百年緣。
此日相逢此，勝如三笑傳。
似居簡
作者：陳著
朝代：宋

老歲雖尋相近寺，危時欲見得交人。
平生自有凌雲志，只恐峯高不受鄰。
似戴時芳
作者：陳著
朝代：宋

豐山在屋前，後坐龍溪龍。
中有人中龍，固窮氣自豐。
溪山千萬狀，朝夕與從容。
浮塵任開闔，本色無淡濃。
我本深邨夫，見此更熱中。
目睹鶴歸雲，耳接漁歌風。
徘徊不忍去，樂哉此迎逢。
何當中年留，回顧無宿舂。
似星同知
作者：陳著
朝代：宋

通守魚符委任隆，規模新處見新功。
來從北斗光躔下，坐治南山紫翠中。
載路政聲如藥石，契天心畫在屏風。
深深到底清相映，一派碑潭水最公。
似李德昌州判
作者：陳著
朝代：宋

借重東南官府新，與秋高潔更春溫。
公心知寄黄堂印，信令如開綵棒門。
純用詩書中古味，樂聞名利外陳言。
耄夫也爲鄉民賀，硬忍須臾一出邨。
似永固主僧惠福
作者：陳著
朝代：宋

偶來乘暇隙，又過古禪林。
白日鐘魚外，清風竹樹陰。
無言自有趣，得句亦何心。
相見不相問，老僧知我深。
似法椿長老
作者：陳著
朝代：宋

山林有福足慈雲，一耐中閒百廢新。
詩榻話香來雅伴，齋鐘聲好撼禪鄰。
紅顔藥力如平日，青眼梅花又小春。
欲贊法身安穩處，年年松竹長精神。
似法椿長老還住浄慈
作者：陳著
朝代：宋

寺後山，青巑岏，忽如憔悴忽又開容顔。
寺前灘，聲潺湲，忽然枯澀忽又起波瀾。
知爲誰乎醜或妍，只在主者往與還。
追思疇昔狎羣攫，痛卷無餘遺百難。
山林赬矣囊橐外，棟宇委之荆棘閒。
飛錫一來重悲慨，張弮勇欲興頹廢。
積勞落成逾一紀，大書記實光千載。
彼物何物衆所唾，無事生事幾乎駡。
蟻將撼木不自分，犬或見雪從他吠。
無辯之辯如我何，有怪不怪當自壞。
胡爲撞鐘擊鼓辭上方，若曰挑包頂笠皆吾鄉。
戲衫脫了因甚快，大權契合終難忘。
風曾相送迎亦好，雲與俱出歸何妨。
兩不著相是去住，一撥便轉無思量。
人生忽忽夢幻身，世界茫茫戲劇場。
我老不覺八十三，師今亦且半百强。
石塔重來我愧不是蘇玉局，茅屋可賦師却自愛杜草堂。
似法椿齡叟
作者：陳著
朝代：宋

人生契合處，信是宿因緣。
坐到無言外，參成有佛前。
好山非昨日，啼鳥又今年。
带得醉歸去，醒時風滿天。
似臧伯通
作者：陳著
朝代：宋

玉壺冰裏見精神，來望芙蓉幕府新。
放膽擔當難處事，立身扶植不平人。
公家退食門如水，淡處論交面自春。
不是渾身皆古道，肯分一盼老山民。
似范景山
作者：陳著
朝代：宋

我輩豈池蛟，飛騰此一交。
天門驚路梗，冰港笑舟膠。
甘甚新薇蕨，依然故草茅。
從今門外事，洗耳學由巢。
似鄭宗平
作者：陳著
朝代：宋

幕府新開紫氣臨，紅蓮綠水照初心。
宦遊受用家庭訓，公退尋盟湖海吟。
傍塔山居真吏隠，酌碑潭飲當官箴。
自矜出谷兒嬉老，一面春風得最深。
似雪竇西麓菴僧昂蒙純
作者：陳著
朝代：宋

□□□□□，□□□□□。
詩話半窗日，禪機萬竹風。
悠然相契處，付與不言中。
長揖出門去，水流雲外空。
余牀帳爲過兵捲去答梅山弟用余韻見寄
作者：陳著
朝代：宋

一牀破帳護衰翁，席捲俄隨掠騎東。
與婦同圍膚炭火，呼兒排作肉屏風。
從來不起羊羔想，困倒何妨蝶夢通。
亂世流離多露宿，蓋頭有屋未爲空。
余生日悶中示諸兒
作者：陳著
朝代：宋

吾今七十有七歲，多事多憂多病餘。
舉室忍貧饞煮字，長兒留遠夢收書。
券逋積滯泥中獸，戶計偷生釜底魚。
回首當年有今日，苟延如此要何如。
余自邑歸唐溪袁仲素兄弟拉歸宿次日苦留連偶病以八句辭
作者：陳著
朝代：宋

家世厭風波，來居空翠窩。
山深秋意早，溪近夜聲多。
似夢忽到此，欲留如病何。
眼前渾是趣，未得細吟哦。
俞蓀墅示以雜興四首乃用危驪塘所次唐子西韻因次韻·其一
作者：陳著
朝代：宋

小小山前屋，深深竹裏門。
艱關諳世夢，寬綽養天根。
趣涉詩書圃，名歸耕釣邨。
日長無一事，笑諾子孫繁。
俞蓀墅示以雜興四首乃用危驪塘所次唐子西韻因次韻·其一〇
作者：陳著
朝代：宋

詩卷勞相寄，吟高欲和難。
澹情如水接，秀句共霞餐。
妄奏蛙聲樂，叨盟馬血盤。
豈能無牴觸，一笑幸吾寬。
俞蓀墅示以雜興四首乃用危驪塘所次唐子西韻因次韻·其七
作者：陳著
朝代：宋

世運空更禪，人情任覆翻。
浮榮歸墮甑，真味寄汙尊。
見客不問事，學農時踏邨。
興公舊遊處，長嘯一招魂。
俞蓀墅示以雜興四首乃用危驪塘所次唐子西韻因次韻·其三
作者：陳著
朝代：宋

乾坤今似許，焮禍自非材。
危活矛頭米，驚愁笛裏梅。
世方淫佛老，誰肯問參囘。
太息復太息，吾徒何以哉。
俞蓀墅示以雜興四首乃用危驪塘所次唐子西韻因次韻·其九
作者：陳著
朝代：宋

道路塵方暗，田園事豈差。
營巢難老鶴，謀啄拙饑鴉。
時有詩題壁，多因病在家。
學仙非骨相，枉是住丹霞。
俞蓀墅示以雜興四首乃用危驪塘所次唐子西韻因次韻·其二
作者：陳著
朝代：宋

羨君培早學，人十己千之。
燕雀誰知我，蛟龍自有時。
文場魁衆後，計幕主相知。
天地如長泰，功名何可涯。
俞蓀墅示以雜興四首乃用危驪塘所次唐子西韻因次韻·其五
作者：陳著
朝代：宋

平平聊送目，咄咄不書空。
靜見蝸爭國，窮知馬福翁。
逢人無眼白，耐是得顔紅。
如此閒光景，何須到弱蓬。
俞蓀墅示以雜興四首乃用危驪塘所次唐子西韻因次韻·其八
作者：陳著
朝代：宋

我才雖不武，縱靶洛陽橋。
本是士行志，非因貧折腰。
天風吹劫火，國事付回潮。
待盡山深處，汗顔猨鶴邀。
俞蓀墅示以雜興四首乃用危驪塘所次唐子西韻因次韻·其六
作者：陳著
朝代：宋

學得無名氏，遊於何有鄉。
熟眠勝醉酒，清慮當焚香。
富有書連架，貧無盜伏梁。
只應詩社友，時節到門牆。
俞蓀墅示以雜興四首乃用危驪塘所次唐子西韻因次韻·其四
作者：陳著
朝代：宋

人生無足處，知足是良方。
自種蓀成墅，時同雲出鄉。
江湖殘夢杳，山谷本心長。
回首門前事，風潮戰石塘。
倪峰避難
作者：陳著
朝代：宋

衰年踏險行，五賊太無情。
落葉滑霜路，空山生夜聲。
相携德耀隠，幾喪卜商明。
歸計未爲是，時時心自驚。
偶成
作者：陳著
朝代：宋

烏飛兔走傲崑崙，人世浮浮託命根。
梅竹僅留三畝宅，桑麻方見萬枝孫。
雲相迎送話詩客，風自閉開無事門。
適意手攀檐外柳，旁觀撫掌笑遊魂。
偶成
作者：陳著
朝代：宋

生計何曾問有無，心安便是邵堯夫。
攙春菜奉清饕味，耐凍梅呈本相癯。
閉戶茶香浮雪屋，推窗山影落冰壺。
終朝幸自無他事，忽聽兒童報索租。
偶成
作者：陳著
朝代：宋

赤日途中嚼冰雪，紅塵城外見林泉。
一時邂逅猶快意，十載清閒我謝天。
偶成寄吳竹修
作者：陳著
朝代：宋

天自高高倚蓋斜，遑知人事可嗟嗟。
公移急甚擘張弩，私繫甚如求破家。
鎮一方浮勞地柱，救衆生病瓣天花。
萬般巧計輸平實，笑殺當年複壁涯。
偶成梅山園有酌
作者：陳著
朝代：宋

易來難去家半里，似有還無雨數絲。
爛醉池邊野花下，黄昏猶有未成詩。
傷春
作者：陳著
朝代：宋

杜鵑非是翠芳殘，底事年年叫出山。
紙帳竹牀清到底，不堪聲入夢魂閒。
僧雍野堂贊
作者：陳著
朝代：宋

野堂之野，大千世界。
野堂之堂，匪茅一把。
也無籓籬，也無閒架。
風月往來，雲壑上下。
空空洞洞，規模廣大。
是真非真，是假非假。
善哉善哉，無成無壞。
元夕應人求題酒肆鐙
作者：陳著
朝代：宋

鐙花三五夜，鼓笛十分春。
欲見太平事，誰非沈醉人。
元夕醉梅山弟家·其一
作者：陳著
朝代：宋

行年八十病餘身，梅塢留連率見真。
花到詩家方吐氣，酒無菜飣不成春。
世情風雨妨歸路，古道山林有主人。
珍重此時相得處，弟兄門外是浮塵。
元夕醉梅山弟家·其二
作者：陳著
朝代：宋

爲吾大患爲吾身，假合將來認作真。
烏兔有誰相與老，燕鶑於我已非春。
再生未死客中客，萬事無聞人外人。
獨有梅花尚知己，不妨一醉且同塵。
元夕風雨
作者：陳著
朝代：宋

明日又元日，邨祠一鬨人。
溪山渾是雨，鐙火若爲春。
忍見饑成鬼，癡將飽望神。
誰知生意處，官好自憂民。
元宵薇山內弟酒邊五首·其一
作者：陳著
朝代：宋

青鐙連夜得論情，瓦缶方淫獨古聲。
人意好時天亦應，滿山風雨忽開晴。
元宵薇山內弟酒邊五首·其三
作者：陳著
朝代：宋

火是人生日用資，難憑回祿做兒嬉。
千鐙照夜成何事，一點疏防萬屋危。
元宵薇山內弟酒邊五首·其二
作者：陳著
朝代：宋

鐙宵處處是春臺，盡夜還家亦快哉。
說與諸兒此行好，滿襟带得義風回。
元宵薇山內弟酒邊五首·其五
作者：陳著
朝代：宋

一爐榾柮一鐙寒，樽酒留連到夜闌。
惟有冥心傷世變，誰開醉眼看狂瀾。
元宵薇山內弟酒邊五首·其四
作者：陳著
朝代：宋

日星明概朝廷福，煙火安和田里豐。
此是古今真樂事，夜鐙何用搧淫風。
兄弟醵飲訪雪航次弟觀韻二首·其一
作者：陳著
朝代：宋

天女多年爲散花，晚年來此寄年華。
貧因好客甘如薺，詩解醒人苦似茶。
入室漫爲雲作主，開窗惟許月通家。
有時得句忙題處，滿壁淋漓字濕鴉。
兄弟醵飲訪雪航次弟觀韻二首·其二
作者：陳著
朝代：宋

夢斷天邊飛佩霞，短筇松路趁溪斜。
歸鴉山外煙如畫，過雁雲閒雪欲花。
跌岩琴書誰我輩，承平鐘鼓自僧家。
從今載酒須同醉，兄已頭童弟髮華。
先兄至能遠忌丙寅十一月十七日行都謝氏家寓作
作者：陳著
朝代：宋

人生有兄弟，手足相扶持。
兄死我獨生，我生獨何爲。
父母生我晚，我憶我兒癡。
兄出我挽袖，兄入我迎衣。
低頭嗅我頭，垂手牽手隨。
指望我長成，口授書與詩。
嘉定癸未春，授筆題春詞。
詞云青春過，二十七年期。
讖語殊可怪，河魚忽乘之。
纏綿日以革，醫藥窮所施。
我父解衣典，我母躬爨炊。
猶謂病有瘳，誰料終莫醫。
家徒四壁立，正頼兄撐支。
進有功名望，退有菽水資。
胡然遽止此，門戶將依誰。
風雨屋棟傾，江海亡楫維。
父母相持哭，二姊哭撫尸。
時我甫十歲，痛哭已深知。
我今五十三，夢見猶涕洟。
今日是何日，有感兄死時。
老淚滴復滴，往事那可思。
回首天地閒，鬩牆何人斯。
我抱無兄恨，且爲世道悲。
耿耿不成句，聊以示諸兒。
兒姪輩爲燕老集石秀叔以詩來和之二首·其一
作者：陳著
朝代：宋

身是書中老僕童，布衣不溯馬頭風。
雖無二頃資窮巷，猶有三峯著睡翁。
虛室漫留莊叟白，新詩忽見相州紅。
危時流俗滔滔去，鐵石心腸獨我同。
兒姪輩爲燕老集石秀叔以詩來和之二首·其二
作者：陳著
朝代：宋

白髮扶携綠髮迎，今爲何日自歡聲。
任供觴豆人情便，存古門庭俗眼驚。
壽語相期滋我愧，醉吟多感有兒賡。
但令里曲皆知孝，此酒何如考叔羹。
兒童以石舟戲於池
作者：陳著
朝代：宋

浮生已付四宜休，老病光陰黄葉秋。
底用燕嬉居畫舫，何妨飄忽悟虛舟。
入京到西渡
作者：陳著
朝代：宋

昨宵北渡今西渡，繫是離家第二宵。
詩伴風流勤犯驛，櫂郎醉飽健迎潮。
丈亭浦上鄰州接，筆架峯迷故里遥。
得意歸來期可數，榴花如火照高標。
入城似吳竹溪
作者：陳著
朝代：宋

投眠方丈室，爲趁午潮差。
父執子愛我，客身心是家。
夜牀安紙帳，曉枕夢梅花。
早作臨溪別，此情天共涯。
八句呈董稼山
作者：陳著
朝代：宋

樓閣高虛壓翠微，詩囊酒擔答春暉。
山環水抱花相映，天闊雲開鶴自飛。
已有新陰共醉卧，何妨清話放遲歸。
浮生難得如今日，回首人間萬事非。
八字橋
作者：陳著
朝代：宋

二靈山下湖光潤，八字橋頭河水分。
此是江東最佳處，近來風景不堪聞。
公棠溪次待舅氏竺九成舟偶成
作者：陳著
朝代：宋

駐馬古溪頭，期舟不見舟。
未知來否的，難决坐行謀。
灘遠寬飛鷺，波平穩泛鷗。
功名在何處，到此兩悠悠。
六月五日大風雨水弟觀有詩道其事因和之
作者：陳著
朝代：宋

自古人間多水旱，人事盡時功過半。
區區事空不事實，三代以後人心亂。
吾鄉薄産寄山溪，崎嶇隨勢無尺齊。
受水通灌盍預備，隄防以石堰築泥。
顧不此信信偶木，鴂舌唄誦淫比屋。
豈知性本依人行，方信之中神所宿。
大雲遮日雷無聲，兼旬望霓憂羣生。
更兼五日天不雨，原無黍稷田無秔。
田里倚龍爲人命，百拜哀鳴聒龍聽。
忽焉夜雨一霑濡，咸謂卧龍今睡醒。
胡爲詰朝天晦冥，颶母橫挾揚威靈。
撼山崩谷發廬舍，掀播兩間摧萬形。
初謂得雨龍之賜，誰料此風隨後至。
或者風雨自有數，龍亦無知天做事。
不如反己自求天，難獨靠龍圖萬全。
況持紙錢徼妄想，正似銜石將海填。
里無千戶分十甲，諂鬼誅裒知幾匝。
流俗酣溺死不怪，我有苦言誰聽納。
六月六日倪𰣗菴坐雨
作者：陳著
朝代：宋

山外黄塵不到門，南風松竹翠紛紛。
暗中有虎村嗥合，夜半聞雞老睡分。
带得兒來同坐雨，飛歸家去欲排雲。
收書忽報今朝喜，病女加餐藥奏勳。
六里橋
作者：陳著
朝代：宋

拒霜紅蓼叢，兩岸遞迎逢。
風雨日易夜，江湖秋似冬。
縱觀心浩蕩，無事夢從容。
不問程途遠，詩情節節濃。
再次前韻
作者：陳著
朝代：宋

大地山河屬司馬，雲闕岧嶢都洛下。
夕陽亭上已賣國，無與東門長嘯者。
銅駝荆榛不成春，華林轉眼爲樵薪。
連牆枯骨若有聲，啾啾知是清談臣。
中原雖遠江東近，典午偏安姑莫問。
苻堅百萬捲淝波，猶有安石能强晉。
嗟今玉輦竟蒙塵，將相受辱甘幗巾。
求如西晉已觖望，萬世遺笑無人秦。
再用前韻謝吳竹修
作者：陳著
朝代：宋

禿髠歸陽羨，仙髯卧古藤。
前賢成昨夢，後輩嗣誰鐙。
傾蓋欣如故，吟壇得共登。
春風吹相聚，聊此寄韋冰。
凝光亭偶成
作者：陳著
朝代：宋

一寸春暉值萬金，誰能白髮繫光陰。
燕鶑已付忺新耳，蠶麥猶關活世心。
坐到夕陽如夢寐，看來時事只沉吟。
暖風吹面忘懷處，何日何人更似今。
出剡北門道中
作者：陳著
朝代：宋

晴日烘冬掃宿陰，籃輿伊軋出山深。
田夫忍凍妝旗帳，學子忘勞走佩衿。
三載一餘多少過，萬人相送獨何心。
新官便好觀風俗，莫道無人識古琴。
出門偶成
作者：陳著
朝代：宋

雙鷺飛飛高復低，復低飛下近山溪。
一聲樵唱山前路，却又飛歸翡翠西。
出門寄弟覩子得
作者：陳著
朝代：宋

半年腿卧近方仁，一出門來拂濯身。
交十月天邨景好，連三日雨晚晴新。
青山無語自知我，黄葉是愁還可人。
誰信幽居便忘世，漁樵亦自有經綸。
別齡叟八句
作者：陳著
朝代：宋

翠竹黄花曲曲香，中間猶有太平腔。
淡交一飯雲山鉢，詩夢對牀風雨窗。
忽動歸心隨晚策，尚留醉興寄春缸。
閒行除却禪關外，牢閉柴門學老龐。
到倪菴
作者：陳著
朝代：宋

聯袂西菴去，行清不厭深。
蘭芳泛幽谷，松翠引長林。
石路傍山甃，澗源何處尋。
歸途無所有，時聽一猨吟。
到倪𰣗回
作者：陳著
朝代：宋

七十四歲已見境，九千百步尚尋山。
暗從今日逆數轉，能得平生幾日閒。
到四安
作者：陳著
朝代：宋

雨中行數日，今日得新晴。
山到浙閒秀，船從海上行。
市腥逢海錯，人語带京聲。
此去總佳景，坡仙曾細評。
到徐晚邨點木𥱼三首·其一
作者：陳著
朝代：宋

江雲薄薄弄秋晴，小小籃輿款款行。
才近□光山自別，稍迂石險路方清。
峭崖全是古銅色，好鳥略無京樣聲。
林下住家圖穩靜，近來此處亦多爭。
到徐晚邨點木𥱼三首·其三
作者：陳著
朝代：宋

山民墾種不供炊，專把山林抵歲支。
父子風濤關性命，官司分寸取便宜。
澤梁無禁是三代，竹木有征何待時。
便盡放寬能幾許，低頭不問只攢眉。
到徐晚邨點木𥱼三首·其二
作者：陳著
朝代：宋

□□□□□□□，出門猶有夢悠揚。
五更風裏秋初旺，十里湖邊雨亦香。
才出江頭腥滿市，却行潮脚淖濡裳。
□□□□□□□，□□□□□□□。
到梅山弟家見瑞香盛開醉書
作者：陳著
朝代：宋

地因勝境閒中見，花爲騷人分外香。
數步出山何世界，一春無事是風光。
到梅山次韻弟茝·其一
作者：陳著
朝代：宋

山家見禿翁，歡笑走兒童。
坡竹勢飛動，楚蘭香暗通。
盍分半席地，相扇一瓢風。
世事非吾分，何妨詩自雄。
到梅山次韻弟茝·其二
作者：陳著
朝代：宋

相對兩衰翁，此心無復童。
幸叨無事坐，貧欠有錢通。
菜粥琴書畫，梅花雪月風。
黄塵在門外，勞隠是英雄。
到梅山處三首·其一
作者：陳著
朝代：宋

種成梅竹趣何澹，說到詩書心自閒。
滋味深長在物外，塵埃分付與人閒。
到梅山處三首·其三
作者：陳著
朝代：宋

斜陽已在古松閒，杯酒相留未放還。
此是古人真率處，誰知今日有梅山。
到梅山處三首·其二
作者：陳著
朝代：宋

溪山有分皆爲福，草木無成半計功。
小小梅園胸次闊，到忘言處只春風。
到永固寺訪曹約齋
作者：陳著
朝代：宋

本是塵埃客，夤緣到上方。
茶嘗新雨味，酒吸綠陰香。
半日清風古，百年佳話長。
悠悠一俯仰，我欲憩斜陽。
到浄慈展墓次韻吳棣窗
作者：陳著
朝代：宋

有客肯尋僧，新吟漬剡藤。
交情自秋月，浮世看春冰。
猶顧慈雲榻，相期元夜鐙。
我來當付約，樓上看陳登。
到白水有感
作者：陳著
朝代：宋

吾氣已衰颯，茲行增慘悽。
近山雲易雨，積水路如溪。
寒食紙錢樹，舊遊莎草畦。
頹牆獨立久，百感付鵑啼。
到西山懷趙景文
作者：陳著
朝代：宋

曉日南窗一煖烘，采薇人去與誰同。
人生畢竟皆如此，休怪浮圖只說空。
到西山懷趙景文似諸孤
作者：陳著
朝代：宋

山屋著孤嫠，采薇人更誰。
寒鐙長夜影，春帖去年詩。
後死祇多感，獨來能幾時。
願言相勸學，西席佇賢師。
到西峰寺見弟蒙所與僧屋詩因次韻
作者：陳著
朝代：宋

檄便入雲山，相逢話晚年。
慣吟茅屋下，時打葛藤前。
應世未圓覺，無人識聖顛。
滔滔兒女境，猶抱穎師弦。
到香山寺似僧能子良
作者：陳著
朝代：宋

當年真應老，坐斷此名邱。
交障鎖山定，曲溪依路流。
聳肩擎佛迹，分脚踏龍頭。
形勝不可盡，平生償一遊。
前人載酒光風霽月□醉中
作者：陳著
朝代：宋

春漸老，年已耄，一時自適非不要。
花香妙，柳腰裊，老懷未怯輸年少。
東風吹吹杖履便，燕嬌鶑姹不我嫌。
南鄰載酒西鄰會，鴨肝豬肚供肥甘。
回頭看浮世，晨炊晚不繼。
我非世外人，乃爲醉飽計。
樂極愧生難爲辭，禮謹意厚辭則非。
何妨真率存古道，杯茶盞酒會亦奇。
雨韭夜，菜羹社，前有杜老後司馬。
金谷樓臺灰塵飛，兩家淡薄千年話。
前紀時行
作者：陳著
朝代：宋

孟春朔日雷聲發，雷後兼旬雨不歇。
仲春之朔近春分，一夜風雪四山白。
豐歉氣候看春頭，乃今變異連兩月。
陰陽磅礴天地閒，自有常程更閉洩。
今此胡爲顛倒行，闔闔萬物失其節。
欲一出門泥濘深，巡檐問天天默默。
老農忽從何處來，謂見歲時記中說。
雞旦之雷雖非時，猶曰其占多黍稷。
今朝有雪却非宜，米價當踴民食缺。
吉者未幾凶者繼，所喜轉爲憂惙惙。
向來好事多不應，纔說乖證不可活。
黯然相對尚何言，但願所應在雷不在雪。
剡中明心寺
作者：陳著
朝代：宋

塵勞一笑非，忽此坐多時。
當谷寺如井，滿山泉可池。
林暄蟬噪早，沙冷筍生遲。
又見老僧說，此中蘭最奇。
剡民望回再回剡宿陳公嶺
作者：陳著
朝代：宋

夜宿雲閒第一峯，一雞鳴動萬山空。
薄餐菜飯留中火，牢著芒鞋踏上風。
高處更無塵隔礙，滿空惟有理玲瓏。
此時此意平生樂，山下人誰此樂同。
剡縣次韻張兼夜月聯句
作者：陳著
朝代：宋

停棹即階除，空明一鏡如。
飛毫僵庶可，吐句走靈舒。
閙裏自靜好，公餘相起居。
愛君情款密，裨我事迂疏。
念念民租少，言言郡計虛。
入林難即鹿，竭澤恐無魚。
立政諳平實，行符審疾徐。
亟牛且雞汁，服驥偶鹽車。
斟酌黄流瓚，流連翠織裾。
務滋桃李種，首事草茅鋤。
願却辛毗子，同商雋永書。
溪山萬寶藏，穹壤一蘧廬。
吟吻饞供茗，官庖貴買蔬。
塵勞資洗濯，技癢互爬梳。
生活侵韓賈，襟期聽耳餘。
雪舟如興盡，共此復誰歟。
剡縣次韻石瑶林帥幹春宴
作者：陳著
朝代：宋

歲君初領事，豹尾簇黄幡。
雪喜三番白，春纔幾日斑。
市盤妝菜活，宮勝壓花繁。
便覺東風轉，四山浮翠環。
剡縣解雨五龍潭等處送神辭
作者：陳著
朝代：宋

稼如茨兮黍與粳，十日不雨兮彼蒼。
御龍君兮徼祥，環嵊之土兮雨其滂。
焦捲發秀兮摇晚凉，田水泱泱兮秋風香。
旄倪舞歌兮飽有望，神之賜兮何可忘。
登山臨水兮送將，神亦勞止兮歸安故鄉。
勝因院
作者：陳著
朝代：宋

轉路便幽深，曾來不用尋。
寺依仙石脚，僧識老巖心。
是處鬼無墓，此山松自林。
滔滔未涯事，分付一蟬吟。
十一月八日渾家避難周姓家終夜以榾柮火爲禦寒之具
作者：陳著
朝代：宋

獸炭銀山醉夢鄉，何如榾柮地爐裝。
微煙暖火權春燠，錯節盤根傲夜長。
夙許孤寒陪暖席，不將光燄買烘堂。
風饕雪虐天昏黑，獨占山家一脈陽。
十月九日醉中二首·其一
作者：陳著
朝代：宋

八十二年真過分，兩三閒屋漫偷安。
家人病退藥方熟，兒子歸來酒量寬。
祇把詩書供日用，不知宇宙有風寒。
開門但放溪山入，心本無他誰得干。
十月九日醉中二首·其二
作者：陳著
朝代：宋

人生欲滿十分難，得七分安便是安。
鳥信天公終不死，□於雲路本來寬。
須知老眼今如古，肯徇時情暖換寒。
說與兒曹能解意，相看一笑倚闌干。
十月二十四日過弟觀寓所出萊菔相款
作者：陳著
朝代：宋

趁溪茅舍竹籬陰，石徑如蛇屈曲深。
吏卒不行烟冷處，弟兄聊說歲寒心。
牀頭無酒可歸算，窗外有雞留伴吟。
過午忽修萊菔供，悠長滋味在山林。
十月十二日到慈雲見去歲與齡叟詩因次韻
作者：陳著
朝代：宋

短筇敲路又投西，滿眼皆詩不用題。
風撼材聲如海怒，天鋪雪意放雲低。
自憐白髮貂裘敝，欲借紅爐紙帳棲。
記取年年此時節，兩翁一醉笑扶携。
千秋歲
作者：陳著
朝代：宋

燕前鶯底。一日春猶在。香霧曉，祥雲霽。煙交槐影重，風約花塵卸。當此際。桃源不是人間世。彩袖環庭砌。華裾紛珂佩。歡聲洽，童顏醉。金丹功已到，綠髮生須再。簫鼓沸。飛瓊來祝千千歲。
午景書懷
作者：陳著
朝代：宋

虛齋簷馬自丁東，却在鶑啼燕語中。
整屐欲尋花信息，不知柳絮已隨風。
午酌對盆蘭有感
作者：陳著
朝代：宋

山中酒一樽，樽前蘭一盆。
蘭影落酒卮，疑是湘原魂。
乘醉讀離騷，意欲招湘原。
湘原不可招，桃李花正繁。
春事已如此，難言復難言。
聊借一卮酒，酹此幽蘭根。
或者千載後，清香滿乾坤。
南山白雲
作者：陳著
朝代：宋

一片白雲飛入山，須臾又出在人閒。
我歸十年不復出，說道雲閒我更閒。
南鄉子
作者：陳著
朝代：宋

流景去難縻。浮世危如拍浪埼。才遇中秋聊對月，佳期。最怕晴明未可涯。人月本相依。果是今朝恰背違。孤負樓臺多少醉，堪悲。何忍滂沱與畢離。
卜算子
作者：陳著
朝代：宋

一自夢盧頭，應學乘裴蹇。元是都門向上人，大用何嫌晚。三歲事非遙，三捷功非遠。管取微生共此榮，聯步雲程穩。
卜算子
作者：陳著
朝代：宋

喜氣滿清門，慶集還新樣。卜醉筵開意轉濃，昨日今朝兩。愧我一年多，見汝雙歡晚。自覺人生此會稀，有酒寧論盞。
卜算子
作者：陳著
朝代：宋

月下百年緣，天上雙星樣。九秩齊開自是稀，清健那堪兩。紅葉景翻新，黃菊香宜晚。笑擁眉開祝壽聲，滿勸鴛鴦盞。
卜算子
作者：陳著
朝代：宋

雨逗一分寒，未放晴光透。綺席春風十分，暢飲長春酒。花氣漸薰簾，佳致歸詩手。的是詩中陸地仙，左挹浮丘袖。
卜算子
作者：陳著
朝代：宋

風急雁聲高，露冷蛩吟切。枕剩衾寒不耐煩，長是傷離別。望得眼兒穿，巴得心頭熱。且喜重陽節又來，黃菊花先發。
即事
作者：陳著
朝代：宋

出門問春事，猶在可疑閒。
雲弄欲晴日，風堅曾雪山。
千林芳信遠，百鳥好聲慳。
要識天珍重，時光漸漸還。
即事
作者：陳著
朝代：宋

新正已强半，連陰凝不開。
雨聲嚴似雪，春色瘦於梅。
老不問花事，病猶須酒杯。
東風自時樣，於我亦悠哉。
又似前人
作者：陳著
朝代：宋

寓軒愛客還愛酒，酒常不足客常有。
有時寧輟炊糧資，買秫盆釀不盈斗。
今日何日天氣新，和粕傾來賞春韭。
安問門外有飛塵，且向樽前開笑口。
岸幘舞得雲山摇，揮毫寫出風光透。
足以樂矣文字醉，彼何人斯囚躶醜。
君記取，今而後，但師會數司馬家，薄物勤勤意自厚。
莫學豪飲陳孟公，投轄關門妨客走。
又似前人
作者：陳著
朝代：宋

薄俗交朋赴字斜，可人一見祇驚嗟。
心憑實地應多事，詩引清風歸一家。
休看馬頭秋後葉，自培門裏歲寒花。
何時相接從容步，遍歷山巔與水涯。
又次前韻
作者：陳著
朝代：宋

吁嗟天數不人由，舉目江河萬里愁。
爲厲可無忠義鬼，覓封忍見笑談侯。
功名只作無時看，氣節須從險處留。
歸去來辭非浪賦，曾知此老此心不。
又次韻二首·其一
作者：陳著
朝代：宋

猶記年時花下醉，老懷今已不成春。
深黄淺紫知何在，留得殘鶑啼向人。
又次韻二首·其二
作者：陳著
朝代：宋

賦詩誰復待沈香，澒洞乾坤走險忙。
寂寂春光傷感處，瘦來不是沈東陽。
又次韻前人見示
作者：陳著
朝代：宋

世事紛紛亂似絲，放教公道總堪詩。
三年仁政從頭去，百里人心是己知。
脈絡相關真爲國，毫釐不便甚捐肌。
殘生何幸身親見，也擬公堂舉壽卮。
又次韻帥初諸前七首·其一
作者：陳著
朝代：宋

三閒老屋坐屏山，梅影橫斜細竹斑。
寡慾自能堅鐵脊，長生何必問金丹。
又次韻帥初諸前七首·其七
作者：陳著
朝代：宋

君是能詩猶可及，及君不可是吾年。
有懷伐木相求意，但誦投瓜永好篇。
又次韻帥初諸前七首·其三
作者：陳著
朝代：宋

世機毒甚含沙蜮，民命危於減水魚。
幸有柴門自深閉，不妨窗下蠹殘書。
又次韻帥初諸前七首·其二
作者：陳著
朝代：宋

青春本是耐官勞，却入山居便養高。
清話一閒甜蟻夢，黄塵萬事等鴻毛。
又次韻帥初諸前七首·其五
作者：陳著
朝代：宋

幻景爲生何短長，癡人得夢亦推詳。
餐英漫效獨清屈，飲乳誰皆百世蒼。
又次韻帥初諸前七首·其六
作者：陳著
朝代：宋

荷衣蕭颯甘謀拙，氈笠崢嶸任命通。
祇爲愛山忙入剡，不因思鱠始歸東。
又次韻帥初諸前七首·其四
作者：陳著
朝代：宋

世上紛紛博一盧，案頭矻矻守三餘。
牢辭門外雞豚社，菜味深長手灌鋤。
又用韻示長兒
作者：陳著
朝代：宋

向來枯卉亦生芝，種學纔深可瑞時。
語海方知蝸井淺，培風當使翼雲垂。
可能任運如彭澤，也要名家似蜀眉。
理義本來非外鑠，自求兩字盍觀頤。
又自用韻
作者：陳著
朝代：宋

泛泛一風舟，誰與管去留。
兒翁忘市井，女友隔河洲。
聊爾詩還債，從他笑有仇。
山林原自好，明日得歸不。
可舉長老退休於西山菴賦西山好以送之
作者：陳著
朝代：宋

西山好，西山好，天開畫閣勝蓬島。
千峯盡頭地脈舒，萬頃如掌湖光抱。
清風佳月自時節，暖翠晴嵐互昏曉。
逢人大觀夙契心，小築數閒謀退老。
欲歸去來不由身，妙莊嚴域須手了。
平平穩穩經理去，纖纖悉悉工夫到。
棟宇崢嶸巾笠湊，鐘鼓震撼鉢盂飽。
今日何日滿十分，是空非空歸一笑。
於戲分付善舞人，曳錫逍遥忙劫表。
老鶴飛迎出山深，馴龍拜伏候門早。
便應管領古烟霞，何妨評論閒花草。
樵歌漁唱如梵唄，茶約詩盟足吟嘯。
淡中滋味苦亦甜，靜處風光安是寶。
顧我門戶雖不同，如此林泉均所好。
霜松雪柏夢相知，布襪青鞋嗟已耄。
西山好，西山好，世閒何處不是邯鄲道。
同范景山到城西墺遊鹿苑寺
作者：陳著
朝代：宋

片帆带月趁潮行，曉及三江作住程。
上冢偶隨龐老去，過溪忽見遠公迎。
山疑無路亦多路，鳥獨有聲時一聲。
幸自醉鄉風喚醒，斜陽煙草舊花城。
同袁通判遊越中三首·禹廟
作者：陳著
朝代：宋

舟行可十里，上岸即山林。
曲徑抱深意，怪松傳古音。
平生能幾到，好處欲窮尋。
春鳥一聲處，鄉關又上心。
同袁通判遊越中三首·趙節使稽山門外花園
作者：陳著
朝代：宋

前賢眼力到，占得此名區。
荒徑百年樹，虛堂三面湖。
簷陰來釣艇，花外起晴鳬。
借問園中叟，主人曾到無。
同袁通判遊越中三首·鴻禧觀
作者：陳著
朝代：宋

停舟過橋去，兩岸綠垂楊。
繞屋水爲界，入門花滿廊。
如今爲道觀，聞昔是書堂。
此意與誰說，春風湖渺茫。
同趙景文到梅山弟家
作者：陳著
朝代：宋

脚力猶支一里閒，得閑便不記艱難。
可人本色山林屋，避世珍羞芋栗盤。
來往任教詩眼熱，笑談能化老身寒。
感懷棠棣詩章在，試把絲桐檃括彈。
同離孫童蒙遊浄慈
作者：陳著
朝代：宋

三月第三日，又來遊梵林。
醉言驚俗耳，貧趣契僧心。
犬吠落紅外，鳥啼空翠陰。
一年最佳處，分付老齡吟。
同黄東發提舉遊杖錫山
作者：陳著
朝代：宋

十八盤頭翠碧函，參差檐棟倚巖嶄。
桑根已換如來座，峯頂猶存太白巖。
地有粟泥堪當飯，山無松木獨宜杉。
半天圖畫風塵外，我有新題居士銜。
君貴用前韻來謝又次韻答之
作者：陳著
朝代：宋

青鞋踏過剡山長，黄菊初香替紫陽。
情話綢繆無世變，意吟瀟灑似秋光。
別來杏苑驚三載，問及花崖夢一場。
我亦風前霜後葉，饒君青髮擅春芳。
吳宜之生日以一詩勉之
作者：陳著
朝代：宋

伍山鍾秀出人龍，頭角崢嶸意氣雄。
須著父兄深責望，好從師友細磨礱。
始勤却是終身福，下學方收上達功。
它日前程相約處，杏園多少馬頭風。
吳江縣作
作者：陳著
朝代：宋

不行浙右已三年，却上今秋考試船。
文禁何妨鷗鷺狎，厨供旋得蟹魚鮮。
遠山浮動太湖浪，密樹冥濛小市煙。
及過長橋風正惡，倚船無語看青天。
吳竹修以詩寄次韻以復
作者：陳著
朝代：宋

避世歸來星一周，小丹山下剡溪頭。
風塵滿眼醒如醉，宇宙關心笑亦愁。
書几日聽諸子業，菜畦時共老妻遊。
吟鞭倘踐相過約，雞黍猶能食仲由。
吾黨與佛會
作者：陳著
朝代：宋

我惜蘇子瞻，氣豪天地隘。
雄文萬斛泉，盛名表昭代。
自負學見道，欲漲歐陽派。
胡爲所以學，先與本論背。
或者交浮屠，聊爾奚足怪。
何至敢昌言，前身五祖戒。
眉山世積善，老泉亦英邁。
脈絡有自來，胚胎乃融會。
顧誣正大傳，謂感非類穢。
胡鬼是吾親，父與母安在。
痛哉復痛哉，不孝此爲大。
本來中無主，恍惚求諸外。
一妄流到今，狂瀾正澎湃。
人人說輪回，處處習夷唄。
有識或見譏，動以蘇爲解。
愚者不必責，可責在吾輩。
當時若遇吾夫子，鳴鼓攻之此其最。
呈月窗兄
作者：陳著
朝代：宋

頗有愛山心，山人交未深。
不知迴俗駕，依舊入儒林。
樂處外何有，故書中可尋。
漁蓑歸得晚，風雨伴吾吟。
呈竹石亭
作者：陳著
朝代：宋

說道疏時元是密，偶於忙處得尋閒。
宿愁複嶺重山外，新趣清風明月閒。
呈雪竇僧野翁
作者：陳著
朝代：宋

雨屋又留連，回頭七載前。
同遊半黄土，百感兩霜顛。
睡醒茶爲祟，吟清山結緣。
他年北窗下，誰復對牀眠。
呈齡叟
作者：陳著
朝代：宋

寥寥古道獨開門，一見無言心已聞。
別後黄塵留四月，坐來清雨洗三分。
鱗鱗秧活方吞水，翼翼山飛欲舞雲。
此景此生如此酒，證明耐久有南薰。
呈齡叟二首·其一
作者：陳著
朝代：宋

溪山五里眼花中，萬變風光一總空。
惟有老師無處語，依然只是舊家風。
呈齡叟二首·其二
作者：陳著
朝代：宋

老師神用笑談中，不但能降大小空。
自謂我心頑似鐵，也隨柳絮舞春風。
周翁留飲酒
作者：陳著
朝代：宋

曉對山翁坐破窗，地爐撥火兩相忘。
茅柴酒與人情好，蘿蔔羹和野味長。
外面干戈何日定，前頭尺寸逐時量。
而今難說山居穩，飛馬窮搜過虎狼。
和吳竹修
作者：陳著
朝代：宋

滔滔世事黯難言，忽忽光陰況晚年。
草野姓名螢爝裏，江湖消息馬風前。
論交有得無新故，處變如常是聖賢。
何幸相知足磨琢，言詩須到賜商邊。
和單君範古意六首·圃
作者：陳著
朝代：宋

學圃盍如何，先說畦菜法。
栽種及天陰，灌溉須雨歇。
更欲樹花果，古方難泯滅。
不見郭橐駝，纖悉傳以列。
於以供釜烹，於以佐杯勺。
頗疑魯夫子，却鄙樊遲拙。
和單君範古意六首·樵
作者：陳著
朝代：宋

枯者既就拾，濕者亦既束。
空此一谷薪，載之可折軸。
下山售市價，得糧不能宿。
誰知此時心，氣塞口自嘿。
安得如買臣，賣薪有時足。
和單君範古意六首·牧
作者：陳著
朝代：宋

一笛橫秋風，渺渺心話長。
勿效漢卜式，得即不爲亨。
當如老甯戚，飯歌不爲狂。
驊騮正驕騰，萬里水草場。
誰知北海上，嚙雪對天狼。
和單君範古意六首·獵
作者：陳著
朝代：宋

虎投止三跳，氣暴志匪深。
人皆望而畏，所宅在崎嶔。
時乎出山谷，爪利牙齒森。
豈無勉有力，激烈盡殺心。
我聞亦一快，細思又沈吟。
就然射石者，未必能生擒。
和單君範古意六首·農
作者：陳著
朝代：宋

歲事有豐歉，官稅無減除。
誰知山中田，沙土多蒿蔞。
秋來倘有成，猶恐纔半租。
或其水旱至，不足償耰鋤。
嘆息家百畝，無復三代初。
妻兒忽相問，明朝飲何如。
和單君範古意六首·
作者：陳著
朝代：宋

莊叟非觀魚，遊戲何有鄉。
靈均豈漁者，聊以歌滄浪。
超然網罟外，千載名字香。
今人志多取，曲鉤有餘殃。
魚死心亦死，胡爲不自傷。
勿謂得忘筌，未得筌以忘。
和息菴呈蒙山韻
作者：陳著
朝代：宋

象驂來自海之濱，何幸相逢孤獨園。
好句不妨詩共屋，戲言敢及賦名坤。
江湖自有清風調，雲月難招流俗魂。
千里文章本同味，幾時樽酒細重論。
咸淳元年乙丑冬同金陵制幕諸公遊舊烏衣巷新來燕堂制參董靜有詩因次韻
作者：陳著
朝代：宋

王謝風流墮渺茫，黯然懷舊見新堂。
山無多樹夕陽遠，梅始一花春意長。
燕去有時來畫屋，鶴飛何日到青岡。
休言枉灑新亭淚，猶勝如今似醉鄉。
哭趙觀使墓
作者：陳著
朝代：宋

十載重來古樹陰，眼前新冢淚沾襟。
歸家當與諸兒說，要識如今展拜心。
喜弟觀得孫彌月數句識之
作者：陳著
朝代：宋

我昔四十七，正室熊始抱。
命蹇坐遲晚，不及含飴笑。
今汝絕勝我，較我一年早。
手撫宗嫡孫，況有眉壽老。
汝心當何如，喜氣浮襁褓。
何幸親見之，是子當跨竈。
深源出芳流，盛德受豐報。
家慶三世圖，人閒如此少。
彌月湯餠席，雲集尊與少。
歡極不知醉，老懷得傾倒。
平生汝從我，篤友肝膽照。
凜然來者懼，今乃知有紹。
回首我四兒，賢否雖未料。
庶如我汝心，世世式相好。
喜見單君範八句
作者：陳著
朝代：宋

世衰交道薄，相好獨金蘭。
見面驚雙瘦，知心話百難。
老饕葱本煖，清坐杏花寒。
明日休輕別，流年水赴灘。
單君範過西皋迂途來訪一詩道別
作者：陳著
朝代：宋

老境途迎作夢看，出門相送是愁端。
分携不去有心在，長揖無言回首難。
霧雨暗山家信遠，春風吹笠客心寒。
儒生例是多勞役，幸得琴書路尚寬。
嘉興道中
作者：陳著
朝代：宋

此來知幾番，此景孰能言。
有堰留河水，無山礙稻邨。
船收菱入市，家植桂當門。
風物有如此，誰招二陸魂。
四安縣道中望一山最尖青問轎夫云是饅頭山因有詩
作者：陳著
朝代：宋

眼前山忽好，他處特紛紛。
四下正鋪野，一尖高入雲。
乾坤分外闊，江浙此閒分。
我欲更邨號，尊爲卓秀君。
四月三日與家人小酌轉官毬花因成八句略爲花吐氣也
作者：陳著
朝代：宋

紅芳銷歇後，天質最分明。
剪襯青雲薄，團成白雪輕。
官途榮進取，時樣妄推評。
本色相看處，幽窗不世情。
四月五日後圃酴醿芍藥侍郎三花盛開醉中成三詠·其一
作者：陳著
朝代：宋

酴醿忽盡花，春與夏交加。
頃刻當千日，風流能幾家。
香叢迷粉蝶，曲蔓走青蛇。
火急要清賞，可人歸未邪。
四月五日後圃酴醿芍藥侍郎三花盛開醉中成三詠·其三
作者：陳著
朝代：宋

芍藥圃中央，有花名侍郎。
叢叢嬌翠羽，朵朵淡紅妝。
鳳閣樣如夢，雞冠班自行。
何如付一醉，歲歲有春光。
四月五日後圃酴醿芍藥侍郎三花盛開醉中成三詠·其二
作者：陳著
朝代：宋

芍藥又將開，那堪夜雨催。
密鋪萱草襯，巧傍牡丹栽。
省砌休思著，揚州曾看來。
芳菲概如許，俯仰亦悠哉。
四月五日醉書慈雲閣
作者：陳著
朝代：宋

峰開荷葉東南傾，梵宮截斷西來青。
參差樓閣半空起，撞鐘椎魚撼林坰。
奔走簦笠數百里，隨事來乞山中靈。
大衆坐飽雲捧足，百需順應水建瓴。
彼饕者誰尸海閫，日鬻三帖出府庭。
交馳爭此一席捲，赭山不足搜鉢瓶。
囊橐所攫鳥獸散，遺臭滿山草亦腥。
簷棟摧落甚敗驛，旁風雨濕上見星。
厨煙寂寞甑釜破，殘僧菜色身伶俜。
山運忽回緣法到，鐵錫飛入總雲亭。
伽藍起舞山鬼避，擊大法鼓轟雷霆。
豎硬脊梁施敏手，恢恢餘刃新發硎。
仆者以興弊者剗，如痼病脫沈醉醒。
況今佛流正澎湃，平地丈浪騰滄溟。
何事不可咄嗟辦，寺已如畫山翠屏。
誰知不忍回首處，山下景色何凋零。
文獻故家編下戶，瀟瀟四壁門長扃。
舊來富家鼠竄伏，貧民偶遺風濤萍。
叫囂隳突尚不已，宛轉就縛垂死丁。
春風無分日光薄，冤聲苦語那可聽。
信有天堂與地獄，咫尺中間分異形。
世變不情至此極，仰面三歎天冥冥。
四月八日携子姪到上乘偶成
作者：陳著
朝代：宋

白首猶堪數里行，相過一笑見山堂。
殘僧門徑靜於夜，新夏林塘暖自涼。
且借吟牀娛半日，何妨歸笠戴斜陽。
我來豈敢辭筋力，先隴松楸倚寺旁。
四月十一日與婦小酌玉蓮花前有感
作者：陳著
朝代：宋

西湖西山坡，水樂洞之側。
有池當軒綠，有花當夏白。
風潤脈柔莖，午芳擅正色。
方來玉八瓣，圓中珠一的。
曾携真率杯，相看契清閴。
主人自城居，付與乘閒客。
回頭一十年，今日爲何日。
窗前小盆池，又見此花發。
花於我何心，我見花自惻。
老妻頗解事，一笑復太息。
胡爲不自知，君已八十一。
洛陽白牡丹，楊家紅芍藥。
魂夢且不到，何獨□懷昔。
□□垂頭答，風雨天昏黑。
四月朔日鄉飲於邑董氏之依綠亭口占
作者：陳著
朝代：宋

道義爲鄉自不同，肯隨流俗唾衰翁。
高談驚散洗紅雨，清飲喚回依綠風。
直欲鳶魚相上下，那知烏兔有西東。
得閒不樂真堪笑，金谷平泉總是空。
四月朔旦過黄山哭刑部百求弟道中五首
作者：陳著
朝代：宋

河流曲折二十里，過了黄山始直東。
今日卸船須得早，鄮峯已在眼花中。
四次寄意
作者：陳著
朝代：宋

正大從來不徑由，窮崖今却伴猨愁。
棲棲宇內知師孔，吃吃人閒愛說侯。
昨夜撞鐘搜句到，他年籠壁把名留。
崆峒麥熟關時事，此意還曾入詠不。
回家
作者：陳著
朝代：宋

爲嫌客悶轉還鄉，到得還鄉夢轉長。
密友會疏心欲折，貧家事富擔難當。
秋山有態忻新雨，風葉無名怨夕陽。
此景勸君評洎取，免教詩社報淒涼。
因閒坐偶成韻謝黄虛谷
作者：陳著
朝代：宋

夢曾騎馬踏京華，老矣盟鷗寄水涯。
回首故人多宿草，攢眉晚節自寒花。
南風漫把初心鼓，西日難將隻手遮。
猶有窮吟誰管領，何時王翰作鄰家。
坐凝光亭看麥
作者：陳著
朝代：宋

十日前來翠滿腔，重來二麥已摇黄。
春風亦自知艱食，日夜吹噓早熟香。
城中赴范純甫酒有感
作者：陳著
朝代：宋

杜鵑啼斷洛陽橋，心與萍流絮與飄。
風雨故都同死夢，山林晚景十年饒。
相逢得醉有今日，萬事忘言付落潮。
見說隠居歸我里，尚堪雞黍狎招邀。
城歸憩吳竹修家一詩寫懷
作者：陳著
朝代：宋

去時桃未蕊，歸見石榴花。
白首鐙前酒，青山夢裏家。
鵑聲心路梗，蚊毒面皮麻。
勞苦書生事，堪嗟老未涯。
壬午九日有感
作者：陳著
朝代：宋

修茂堂中九日杯，今年無復壽兄來。
把萸空感同看會，插菊難教一笑開。
不使犬雞當厄去，却聞鴻雁送聲哀。
浮生忽忽何須感，荒草牛山戲馬臺。
壽同父兄七十二首·其一
作者：陳著
朝代：宋

光風顔色雪髯鮮，已到人閒稀有年。
心好共稱生下佛，身閑自謂飲中仙。
安貧真味齊眉饋，養善良方高枕眠。
更看鐙宵兒迎婦，一家春與月團圓。
壽同父兄七十二首·其二
作者：陳著
朝代：宋

吾家兄弟篤天倫，晚景怡怡僅兩人。
門戶相依杏陰舊，藩籬不隔棣華春。
難逢燕夜如今日，回愧鱗年以次身。
造物倘容頑健在，願爲老櫟伴莊椿。
壽吳景年
作者：陳著
朝代：宋

託迹紅塵不染塵，徑梅溪竹共精神。
字真正逼張居士，禪味曾參印上人。
聲色素輕非爲老，鬚眉雖皓却如新。
兒孫須得文章力，富貴叢中一壽椿。
壽天甯寺主僧可舉八十
作者：陳著
朝代：宋

□□□□□，化身千百億。
應世來住山，誰是直翁直。
海眼□□脚，春心有鐵脊。
閲歷十五期，作爲萬分一。
洗盡舊氛□，□出新金碧。
層霄撼鼓鐘，證明大功德。
法嗣鎮別洲，澎湃好消息。
歡喜不聞聲，贊嘆自生福。
今日是何日，相慶開九秩。
我亦有偈言，自知非本色。
□憑南風便，吹入莊嚴域。
壽法椿長老二首·其一
作者：陳著
朝代：宋

慈雲一坐十年過，耐受空門末劫魔。
晨粥應緣千里到，秋糧入供寸功磨。
當風松幹神彌爽，經雪梅花韻更多。
大地山河供一笑，底須天女問云何。
壽法椿長老二首·其二
作者：陳著
朝代：宋

一相從後便相知，結得因緣似許奇。
如水笑談多盡日，與雲來往本無時。
爲蓮社約非吾事，讀藕花詩欲汝師。
熟處不妨安穩住，江湖風浪更交誰。
壽炳同長老
作者：陳著
朝代：宋

飛雪亭邊欲雪天，當年生日又今年。
雲山卓錫閑心外，湖海燒香笑面前。
每爲寒交傾鉢施，更多雅客問詩禪。
最高高處長長壽，贊嘆中閒歡喜緣。
壽王修齋樞密·南津梅
作者：陳著
朝代：宋

凜凜霜雪根，拍拍天地仁。
皎皎枝上花，卷舒幾冬春。
結實調古鼎，味深薄俗顰。
珍重不盡用，嚴風護南津。
壽王修齋樞密·石林松
作者：陳著
朝代：宋

矯矯千尺强，蒼蒼起層陰。
紛紛相投依，百鳥諧春吟。
風饕冰雪嚴，誰共歲晚心。
獨鶴從何來，徘徊行石林。
壽王修齋樞密·采若竹
作者：陳著
朝代：宋

楚楚青琅玕，亭亭上碧落。
層層凜秋稜，不與春芳約。
動摇清風生，塵濁空萬壑。
常時一味靜，水月環采若。
壽王修齋樞密·霜傑菊
作者：陳著
朝代：宋

的的芳種傳，足足清氣結。
鮮鮮擢寒叢，色正香自冽。
世人豈不愛，或者隨境別。
木落百草黄，獨也壽霜傑。
壽雪竇寺炳同長老
作者：陳著
朝代：宋

昌黎大顛相接識，爲說道理驚孤寂。
歐公喜與惟儼交，愛其文逸通經術。
自顧擬非韓歐倫，漫遊亦到沙門釋。
明覺後人少野師，湖海宿尊推第一。
胸中自有大藏經，此外三兼翰林筆。
坐斷名山皆梵家，能有幾人知本色。
不從鉢盂計顆粒，則向棟宇爭寸尺。
彼滔滔者何足云，我油油然自相得。
年年荷師壽我生，今何以壽師生日。
欲寫丹霞贊其高，師自有流乳一峯矗天碧。
欲傾嵩淥揚其清，師自有飛雪千丈挂空白，但有數語一溪藤，相伴瓣香飛入室。
緣師法門本是空，我也將空當真實。
世閒何事非戲劇，請師一笑撼動天開圖畫壁。
壽馬裕齋觀文 山之高，三章，章四句。 其一
作者：陳著
朝代：宋

天作高山，大邦之屏。
外禦其侮，王國庶定。
壽馬裕齋觀文 山之高，三章，章四句。 其三
作者：陳著
朝代：宋

人亦有言，如山之壽。
萬有千歲，保艾爾後。
壽馬裕齋觀文 山之高，三章，章四句。 其二
作者：陳著
朝代：宋

維石巖巖，維德之基。
天實爲之，是以似之。
壽馬裕齋觀文 有鶴，三章，章四句。 其一
作者：陳著
朝代：宋

有鶴在林，懷之好音。
載飛載止，食野之芩。
壽馬裕齋觀文 有鶴，三章，章四句。 其三
作者：陳著
朝代：宋

陟彼崔嵬，豈不懷歸。
英英白雲，跂予望之。
壽馬裕齋觀文 有鶴，三章，章四句。 其二
作者：陳著
朝代：宋

倡予和汝，爰得我所。
何斯違斯，自貽伊阻。
壽馬裕齋觀文 東山，二章，章四句。 其一
作者：陳著
朝代：宋

我徂東山，以敖以遊。
彼采葛兮，謂我何求。
壽馬裕齋觀文 東山，二章，章四句。 其二
作者：陳著
朝代：宋

鳳凰于飛，出自幽谷。
載好其音，集于灌木。
壽馬裕齋觀文 江之永，三章，章四句。 其一
作者：陳著
朝代：宋

江之永矣，其流湯湯。
整我六師，告成于王。
壽馬裕齋觀文 江之永，三章，章四句。 其三
作者：陳著
朝代：宋

清且淪漪，有美一人。
懷哉懷哉，率土之濱。
壽馬裕齋觀文 江之永，三章，章四句。 其二
作者：陳著
朝代：宋

春日載陽，薄言采芑。
泳之游之，民之洽矣。
夏五再遊慈雲
作者：陳著
朝代：宋

青山屏繞碧溪灣，不是閒身欲到難。
好客易招纔隔水，先塋在望莫憑闌。
三杯便是人閒福，半榻聊分物外安。
扶醉有兒歸路穩，不妨風露舊南冠。
夏五朔旦示都兒學書
作者：陳著
朝代：宋

老去眼生花，兒方學畫鴉。
聊將二十字，要識汝傳家。
外孫黄相兒求寫送春三首并示
作者：陳著
朝代：宋

相兒一揖笑嬉嬉，要寫酴醿架下詩。
留取他年時展看，外家風景有當時。
外孫黄相兒求詩
作者：陳著
朝代：宋

可人黄外孫，來吾與汝言。
是爲慈溪嫡，未離嵩綠門。
以身答世譜，學問爲本根。
吾言雖老拙，銘心其永存。
外甥黄阿相生日
作者：陳著
朝代：宋

湖山聚秀繫斯文，汝更崢嶸瑞戶門。
嵩里是人誇宅相，慈溪之後有曾孫。
書聲自可怡重慶，家學何妨漲一源。
遠大相期吾耄矣，莫將苦語等閒言。
夜坐書懷
作者：陳著
朝代：宋

竹窗鐙火足相陪，惟怕梅花畫角催。
我欲敧眠尋好夢，照人隙月更徘徊。
夜夢在舊京忽聞賣花聲有感至於慟哭覺而泪滿枕上因趁筆記之
作者：陳著
朝代：宋

賣花聲，賣花聲，識得萬紫千紅名。
與花結習夙有分，宛轉說出花平生。
低發緩引晨氣軟，此斷彼續春風縈。
九街兒女芳睡醒，爭先買新開門迎。
泥沙視錢不問價，惟欲蕩意摇雙睛。
薄鬟高髻團團插，玉盆巧浸金盆盛。
人心世態本浮靡，庶幾治象猶承平。
賣花聲，賣花聲，如今風景那可評。
向時樓臺買花戶，淒烟落日迷荆榛。
但見馬嘶逐水草，狐狸白晝嗥荒城。
萬花厄運至此極，縱有賣聲誰耳傾。
我生不辰苦懷舊，如病入痼酒宿酲。
況被春風暗撩撥，傍無知我難號鳴。
忽焉夜枕發爲夢，恍恍惚惚行故京。
一唱再唱破垣隔，聞聲不見花分明。
謂此何日尚有此，傾面大慟泪縱橫。
久而方覺更哽塞，擁被危坐百感并。
我年今已七十一，豈是年少閒關情。
天空地闊說不盡，山外杜鵑啼殘更。
夜宿倪菴坐雨二首·其一
作者：陳著
朝代：宋

一自入菴來，翛然百念灰。
松風晴後雨，澗水靜中雷。
鄰戶祈蠶母，樵翁挾雉媒。
若無山外事，何必過天台。
夜宿倪菴坐雨二首·其二
作者：陳著
朝代：宋

連朝雲靄靄，一夜雨颼颼。
漲霧黑天曉，洗山黄澗流。
潤深麻長骨，濕重麥垂頭。
春水可農事，只愁兵未休。
夜窗書懷
作者：陳著
朝代：宋

夜深萬籟平，危坐弗閉戶。
不著沈麝香，一空清似許。
竹凉露易零，鮮鮮正亭午。
彈琴大小聲，鬼語雜風雨。
琴罷復長吟，吟罷復起舞。
人生三萬日，胡可弱不武。
越石勇著鞭，相如志題柱。
惟患不自立，彼於我非愈。
青萍已出匣，撫視氣如虎。
生侯死廟食，可以噬而取。
安能久居此，鐙花甘自苦。
夜酌丹山
作者：陳著
朝代：宋

石路深深著梵宮，綠陰截斷出塵紅。
春風杖屨閒忙外，明月山林醒醉中。
有酒何須白蓮社，無詩可入碧紗籠。
歸途自有兒扶笑，不用過溪勞遠公。
夜飲慈雲諸公索詩因成長篇
作者：陳著
朝代：宋

世艷明滅螢尾光，客氣騰躍煙中香。
煙消螢死竟何有，要知人事亦何常。
今夕何夕山中集，六客相對通肺腸。
樽中不問酒聖賢，得醉即是無何鄉。
耳邊鼓笛有自好，忽散而去何吾妨。
吾輩本非淫湎流，聊以寄意齊興亡。
老禪知我酷信我，謂此非癡亦非狂。
呼童展紙快磨墨，聽我趁筆窮夜長。
砉然一笑如夢覺，清風明月自有天文章。
夢中得詩二句王景雲聞之擬成八句來因次韻
作者：陳著
朝代：宋

浮生誰不愛名成，未到頭時未是名。
不意事多人易老，知音者少路難行。
清閒信是終身福，得失須教一念輕。
林下有家歸有日，離騷聲裏聽猨聲。
大酺
作者：陳著
朝代：宋

問大江東，長淮上，緣分如何修到。輕裘還熟局，第三番又是，五年春了。菜飯工夫，露香心事，惟靠天公分曉。林泉琴書夢，算飛箋覓去，不知多少。奈雅意難酬，又還留住，口銜新詔。都無他嗜好。玉麟靜、公事供談笑。滿眼是、風花飄忽，惟有長松，雪霜裡、插天蒼老。休憶家山好。安樂處、便成蓬島。正春雨、秧疇飽。邊城如畫，處處綠楊芳草。青溪不妨寄傲。
大酺
作者：陳著
朝代：宋

把雪冰心，鈞韶手，飛上青雲時早。紅塵難染著，十年前曾坐，鳳池鰲島。暈錦鏘環，重金壓帶，相去能爭多少。從容何心問，到如今都領，繡春花草。算耐處光陰，淡中滋味，世人那曉。箋天新有稿。要歸去、盤礴山陰道。便整頓、隨琴霜鶴，帶石秋蘭，約松喬、倚風清嘯。爭奈俞音杳。明月棹、又還停了。但珍重、經綸料。時來須做，休管急流人笑。功名盡遲盡好。
大酺
作者：陳著
朝代：宋

自有乾坤，扶人極，宗主須還人物。今為何時節，滿紅塵富貴，絮花飄忽。抵障狂瀾，提攜正印，一柱天擎突兀。平生分明處，是從容處□，不差毫髮。把朝市山林，一般看了，無邊風月。深衣清到骨。紫樞府、誰信曾簪笏。炊脫粟、黃雞白酒，補菊栽梅，碧溪繞、竹籬茅屋。無限輕描貌。都說道、詔書催發。想回首、招黃鵠。微微自笑，惟有赤松衣缽。相陪對門石佛。
天台徐德源許以穀應借
作者：陳著
朝代：宋

枯淡生涯寄草萊，短供不給甑塵埃。
吾徒例有絕糧事，世俗何從索米來。
邂逅指囷如魯肅，分明流飯自天台。
不將乞字書爲帖，拙語聊干一笑開。
女兄歸蕭氏夫死誓守柏舟郡聞於朝賜旌表褒節
作者：陳著
朝代：宋

終身堅白表重閽，一粹真如玉不痕。
能使齊侯歸弔室，自應沛相奏題門。
青天有眼臨霜節，黄壤知心妥夜魂。
不見鄞江八行史，葉夫人德長兒孫。
如岳上人求賦剡鹿苑寺一覽閣
作者：陳著
朝代：宋

層簷危鎮梵王宮，景物都歸兩碧瞳。
九萬里風斯在下，三千世界本來空。
詩懷浩浩晴瀾外，人事滔滔流水東。
凝佇移時還暝坐，胸中天地自玲瓏。
如心姪有詩因用韻
作者：陳著
朝代：宋

越鳥不巢北，流水東不西。
人心胡不常，隨世爲昂低。
造物善戲人，如兒笑復啼。
行止當自適，何爲爾棲棲。
姪孫榘獻醉鰵以一絕復之
作者：陳著
朝代：宋

年來只識釜中魚，出海修鱗夢也無。
寶鰵带糟俄入眼，兒童驚動哄寒厨。
姪溥生男命曰迎孫取迎長之義且爲方來期也因賦八句
作者：陳著
朝代：宋

應夢熊祥月又圓，以迎命汝豈徒然。
遲之蓐卧十朝後，恰似陽來一日前。
極處逢生天意在，長孫得嫡祖心傳。
相期他日成人事，復見升平要著鞭。
姪溥酒邊呈詩二首因次韻·其一
作者：陳著
朝代：宋

家住山深絕外喧，三峯直下老雲孫。
古聲不入唐詩社，泥飲甯知杜酒村。
饋案一真宜晚歲，竹林相醉任多番。
上天下地雖寬大，何物□生偶尚存。
姪溥酒邊呈詩二首因次韻·其二
作者：陳著
朝代：宋

人生等是蚋蚊微，年到如今死蹉時。
齏甕餘酸聊自分，蔗鄉翻苦要誰知。
山川豈特雁堪唳，風雨不知雞可詩。
時一出門雲萬里，回頭只許影相隨。
孟春書懷
作者：陳著
朝代：宋

老健羲娥不住車，東君依樣做年華。
十來日雨洗梅萼，一半春風歸杏花。
醉裏出門忘故我，閒心到處是吾家。
臨溪忽悟前程事，流水方生未到涯。
季秋入城郡人迎鮑王有感
作者：陳著
朝代：宋

滿城呵道漲黄塵，儀衛森嚴亞玉宸。
幕帟遊魂勳閥舊，鼓笳殺氣譜家新。
西風兒戲知何世，末俗民心只有神。
兀坐僧窗增感慨，梁公已矣更誰人。
季秋既望吾族子姪以老人會於我家名曰燕老集此意亦可尚醉後寫其意
作者：陳著
朝代：宋

颯颯西風來，吹不開眉端。
團團空中月，照不見肺肝。
菊花仍舊香，過雁秋年年。
我懷人得知，流光逝如川。
況此苟活身，包羞天地閒。
不如先露晞，安用空流連。
兒輩何爲者，芋栗菘藿盤。
將以壽我酒，歲晚松在山。
我謂非我意，掉頭三長嘆。
繞膝不肯離，且笑且進言。
陶潛杜少陵，逢時更多艱。
何嘗便忘軀，得酒即開顔。
父子恩愛重，一刻難輕拚。
世路雖偪仄，天道又好還。
但是强健在，心事終已寬。
是亦菽水具，非如五鼎難。
庶幾詩禮風，聊以娛親安。
再拜固以請，願領家庭歡。
勤勤苦費辭，細聽理亦然。
强飲竟成醉，援筆如狂顛。
梗概粗以見，不覺盈長箋。
呼兒爲我歌，勿與醒者傳。
定海
作者：陳著
朝代：宋

一夜南風便葉舟，天教償我定川遊。
兩崖踞海潮吞脚，萬石封堤水掉頭。
家家活計魚蝦市，處處歡聲鼓笛樓。
不用丹青狀風景，逢人且說小杭州。
宜晚小酌二首·其一
作者：陳著
朝代：宋

天理人倫古到今，一門三世弟兄心。
紫荆樹樹花如錦，方信春風無淺深。
宜晚小酌二首·其二
作者：陳著
朝代：宋

濁酒三杯三代醇，中閒滋味是人倫。
世人毫末成胡越，要看家風我姓陳。
宿天甯寺偶成
作者：陳著
朝代：宋

參差新復古禪關，殘樹疏篁百畝閒。
清曉軒窗初過雨，黄塵城市自深山。
一家暫付客天外，半榻聊分僧夏閒。
猶有故人相訪問，到無言處是時難。
宿洞真觀呈盧竹溪
作者：陳著
朝代：宋

傍家新築好，儒道不相妨。
松火客牀夢，梅花詩屋香。
欲盟六逸醉，始託四明狂。
高視黄塵表，翛然何有鄉。
宿靈石方丈
作者：陳著
朝代：宋

偶因塵隙遊靈石，不覺夷猶到夜深。
坐對半窗山月影，參成一片白雲心。
寒螿著露更相調，老葉無風也自吟。
分得僧牀伴僧夢，夢闌詩料滿山林。
寄南湖主人海雪岑
作者：陳著
朝代：宋

別雪岑翁不記年，翁今來管四明天。
看翁捲起南湖浪，洗盡浮塵結浄緣。
寄台教王吉甫
作者：陳著
朝代：宋

直溪之水清且洌，可以沃我老枯渴。
直溪之風空且闊，可以舒我窮鬰結。
自聞西來飛霞佩，使我南望片雲隔。
苦無筋力抗塵埃，徒有心事交冰雪。
長庚分光到寂寞，好風流閒無時節。
癭木豈是罍洗材，歜葅不登鼎俎列。
見何所見斯未信，取非所取毋乃褻。
俗眼滔滔鄂州花，古道卓卓元城鐵。
自昔甕城地最靈，而況金壇人更傑。
漫塘詞源有流傳，實齋理學素磨切。
忽乘朝陽下赤城，坐覺文星燦東浙。
龜手之藥或以封，皋皮之座嘯自徹。
糠粃在前吾不妨吾後，瓦注者巧吾但安吾拙。
教鐸重新雷霆鳴，儒流勇赴江河决。
弦誦洋洋正聲合，芹藻楚楚生香發。
北斗泰山收寶望，東觀蓬萊是途轍。
何時鐙前相對一杯酒，未見顔色惟看山中秋夜月。
寄史景正教授
作者：陳著
朝代：宋

物表樓前話一番，晨星落落破癡昏。
詩書非事口儒學，韋布不知身相門。
壹是古心交耐友，多將新意發陳言。
吾今老矣難重會，川泳雲飛有子孫。
寄婺州石君瑞料院
作者：陳著
朝代：宋

靈光猶巋然，別久忽書傳。
風雨各閉戶，山林多謝天。
眼花千里外，心事十年前。
獨爲兒曹喜，通家契有緣。
寄崇福主澤南洲
作者：陳著
朝代：宋

天地中閒澒洞塵，山林須是好三分。
危時安飯僧家鼓，濁世清風相國墳。
老後重來如夢見，靜中自韻以心聞。
同遊話到溪頭別，寂寂斜陽淡淡雲。
寄慈溪赭山寺主僧如岳
作者：陳著
朝代：宋

薄俗久淪胥，交心獨抱初。
孤岑千嶂外，兩載幾行書。
歲晚梅花瘦，江空雁影疏。
相逢不相見，近況定何如。
寄盧致遠
作者：陳著
朝代：宋

春來日日雪滿山，雪晴初放春風還。
高人佳處獨先得，挼藍新漲溪一灣。
垂楊隔岸竹隔水，梅花飛香莎草斑。
市聲咫尺自辟易，天景呈發無留慳。
何須學徐生東泛海，也休問老子西入關。
手招鴻鵠碧雲遠，耳狎雞犬白日閒。
雨畦灌蔬翠鼎鼎，春槽壓酒紅潺潺。
可以仙吾氣，可以童吾顔。
可以平步騷吾吟，免著蠟屐窮躋攀。
可以曠視舞吾醉，安用長袖妍弓彎。
乾坤雖大此輒少，媿我衰老非其班。
投我之轄下我榻，便欲援我起塵寰。
携持雅道歸破屋，分與松菊盟長跧。
君如不能棄我去，倘可畫我浮邱洪崖間。
寄貝勉齋馮桂坡
作者：陳著
朝代：宋

美人隔江水，相思江水深。
江水日夜流，泛我東去心。
春風百花老，把酒別草草。
邂逅未可期，梅杏黄已飽。
寄貝勉齋馮桂坡
作者：陳著
朝代：宋

道誼不今古，世情空淺深。
共君聯夜話，慰我一生心。
對酒清鐙影，分襟細雨陰。
天南豈無雁，時得寄書音。
寄賦慈溪沈氏愛菊序
作者：陳著
朝代：宋

我不識愛菊，却與菊相識。
寒前後著花，土中央爲色。
微苦養長壽，晚香擅清德。
滔滔彼世人，方爲桃李役。
誰能起淵明，參到菊太極。
寄賦黄東發湖山精舍
作者：陳著
朝代：宋

斷鼇奠極戲者誰，岷山如龍萬里馳。
大江之陽起衡岳，崒嵂散作千委蛇。
直趨四明卓秀偉，二百八十峯參差。
潮江合捧山駐脚，伏脈分行東西支。
東或峨眉或鳳翼，□□萬頃琉璃陂。
二靈龜浮挾霞嶼，大涵回顧藏嶮巇。
我昔經行一俯仰，問百年前□何其。
邇來世變那可道，前輩風流歸春澌。
山川無言黯失色，徒使旁觀重歔欷。
西來諸峯江之外，獨抱古青何巍巍。
遠踏渤澥瀰湠漫，近枕慈水清漣漪。
平生聽人歷鋪說，屐齒欲到足猶縻。
況彼地靈所融結，是爲之越老屈奇。
且聞勝處巧著屋，包括光景無餘遺。
幾年期我數語贅，終恐摸索非真知。
忽焉自省筆自舞，但說此翁他何疑。
怪石稜稜聳瘦骨，秀色隠隠開疏眉。
寬曠能容萬壑赴，峭特雄壓千秋卑。
雲雨蓄洩大功用，波濤變化皆文辭。
上而層陰入鳳凰，下而瑞脈生蘭芝。
浮□藹藹自來去，本相不受時牡脂。
曉猿不驚鶴不怨，幽花野草芳菲菲。
以所見見有如此，又何以觀山水爲。
君不見蘇子由詣京師，自謂終南嵩華雖已見，不若得見韓公琦。
又不見歐陽公贈別時，說道廬山高哉幾千仞，即此便是劉凝之。
我翁視此亦何愧，愧我蕪拙欠發揮。
若曰湖山精舍自品題，自有黄曹二賢之長詩。
寄題剡竺貫之書堂
作者：陳著
朝代：宋

一片心田種善根，粲爲枝葉有兒孫。
人從今日封培去，百世金庭好石門。
寄魏倅萬初
作者：陳著
朝代：宋

衣冠古雅御風行，爲我遲留半日程。
未盍簪時勞夢寐，一傾蓋後見生平。
相看惟有興亡歎，欠死難將出處評。
回首梅花古松下，忍寒終不惹春情。
寓建甯推廳送黄子俊
作者：陳著
朝代：宋

一聆清話覺昏蒙，樽酒何時可再同。
最是秋風恃輕薄，易吹羈袂作西東。
寶鼎現
作者：陳著
朝代：宋

問今何日，舊也曾尾，東風鵷鷺。回首念，家山桃李，歸去來兮聞早賦。夢境裡、盡何妨疏散，時趁鶯晴信步。是則是、清閒自好，一點心猶懷古。記得平世痴兒女。自燈宵、遊了三五。還次第、湖邊去也，寒食清明炊未住。是處處、是丹青圖畫，隨意狂歌醉舞。奈驀被、煙花浪手，一擲殘陽孤注。須信樂極悲來，誰道是、曾歌瓊樹。夕陽亭遺涴，翻得江濤似許。忍望著、□天津路。最是鵑啼苦。算世事、消把春看，還有落花飛絮。
寶鼎現
作者：陳著
朝代：宋

望京門外，怕見催發，東風行馬。清到底、冰壺滿了，欲借留來無計也。祖勸酒、看依依情戀，都在眉尖眼下。任萬戶、詩旗曲帳，有筆應難描寫。是則龜組隨瓜卸。好規模、分付來者。才泛綠、依紅小暇，移講芹宮時促駕。又指點、秀寧城來脈，疏瀹春流似畫。更巧為、溪山著句，留作千年佳話。最念一邑酸寒，風雨暗、真幾成假。向纛牙交處，還得儒珍舊價。便父母、又如何做，但結心香社。願闊步、直上雲霄，猶□回頭奉化。
寶鼎現
作者：陳著
朝代：宋

玉宸凝眷。要得培□，神皋根本。天賦與、經綸好手，門外紅塵談笑遣。任草色、遍空庭交翠，月往風來自便。但紙帳、時供小憩，長理燈窗公案。五行俱下流光電。筆如神、毫髮都見。是則是、霜嚴雪勁，到底春風生意滿。喚得應、雨和晴恰好，旗舞粳艘百萬。更社鼠城狐掃影，雁鶩驚人避箭。最是滿腹精神，擔負處、渾身皆膽。又誰知、條理元在，規模裡面。天下事、又何難辦。待副蒼生願。渺宇宙、多少關心，留取功名久遠。
寶鼎現
作者：陳著
朝代：宋

著林仙叟，夢境炊得，才香還覺。回首渺，觚稜何處，雲與商量浮計小。矮矮屋、半弓來閒地，也著三花兩草。沸眼底、鞭風笠雨，不滿茶邊一笑。壽骨奇聳神清峭。散人裝、遊戲塵表。簾晝永、長留雅伴，吟唾寬飛瀟灑料。最好是、瑟和琴同調，眉裡相看耐老。更綠草、孫枝可意，譜得家傳較早。爭指畫額兒兒，歡祝處、荷薰吹曉。記蘭湯初試，當日風光又到。拚醵飲、任金尊倒。醉把羲娥傲。算萬事、都是空花，雪柏霜松鎮好。
小學識媿·其一
作者：陳著
朝代：宋

字畫向來雖小技，兒時欲學亦難詳。
點妝但莫如新婦，端正終須自老蒼。
小學識媿·其三
作者：陳著
朝代：宋

工夫靠裏方爲學，時習奚分幼壯年。
何幸席閒提掇緊，最明新處是陳篇。
小學識媿·其二
作者：陳著
朝代：宋

指點方名屑訓蒙，一方纔解四方通。
定知第一番開說，萬水朝宗是正東。
小宴偶成
作者：陳著
朝代：宋

小宴珊瑚月未明，滿堂歡笑雜蛙聲。
明朝此會知誰續，試把鐙花仔細評。
小重山
作者：陳著
朝代：宋

松是交朋竹是鄰。橫枝臨水瘦，月黃昏。衝寒香入嶺頭雲。清到底，人共一般清。好句更無痕。門前無俗客，不須扃。暫將騷致答花神。從此去，題動玉堂春。
屬酒歌
作者：陳著
朝代：宋

險難兮更嘗，淡泊兮悠長。
翕與張兮何嘗，如友良何兮友良。
山人送檜植於當門偶成
作者：陳著
朝代：宋

山人知我歲寒情，十里移來老眼醒。
鑿破蒼苔方丈地，種爲門戶四時青。
春寒亦自雪霜意，世變從他風雨腥。
牢立本根須暢茂，不施巧結看真形。
山家即事
作者：陳著
朝代：宋

小築山之下，林泉景自成。
閒花隨付分，啼鳥本無情。
日暮嶺雲合，雨餘溪水清。
相逢是樵客，堪與話平生。
山家即事
作者：陳著
朝代：宋

逃難走山巔，如何要順便。
食艱蔬勝肉，衣薄炭輸綿。
深靜初心見，高虛遠目鮮。
沈思亦自好，寫景欠龍眠。
山居避難六首·其一
作者：陳著
朝代：宋

三十六風輪，清磨萬古人。
軍興山勝市，歲歉富齊貧。
破絮身饒垢，乾糧舌費津。
吾生不足問，世事入長顰。
山居避難六首·其三
作者：陳著
朝代：宋

宦遊二十載，時異即東還。
勇棄斗升給，本無分寸攀。
家貧空婦巧，學廢重時頑。
平世已無況，況巢松竹關。
山居避難六首·其二
作者：陳著
朝代：宋

并刀越砥磨，天奈北風何。
到處聞流杵，何時報止戈。
逃藏愁木柵，淪落泣毬窩。
多少巖阿□，真成病伏波。
山居避難六首·其五
作者：陳著
朝代：宋

避地託山翁，歸心亦欲東。
西邨明騎火，北渡撼兵風。
抖擻塵衣黑，摩挲淚眼紅。
何如且深隠，苟活老光鴻。
山居避難六首·其六
作者：陳著
朝代：宋

人生有如夢，世變亦浮漚。
無有悟雙遣，窮通歸四休。
終期風日美，不見雪霜愁。
此意因相諗，聊寬無益憂。
山居避難六首·其四
作者：陳著
朝代：宋

患難合扶携，臨危路各迷。
傳聞妻奔北，邂逅子隨西。
心悼驚雷燕，身寒立雨雞。
明朝問家事，空壁雪風淒。
山甫用前韻留別因又次韻送行
作者：陳著
朝代：宋

二十年來一見慳，好風吹到小丹山。
心交融暢醒如醉，詩話綢繆忙亦閒。
邨況非今非古處，花時半雨半晴間。
君今更欲尋僧去，知有吟邊債未還。
崇福寺大用堂乃魏文節祠舊有半牀雲一窗月在兩掖取舒嬾堂詩中語也主僧澤南洲撤兩掖尊大用堂而新之魏東齋有詩因次韻
作者：陳著
朝代：宋

魯公香火寺，便道幾經行。
樹老存高節，碑全見太平。
浮雲從變化，古月自分明。
頼有文孫在，毋忘大用名。
嵊縣勸農途中示同寮二首·其一
作者：陳著
朝代：宋

連朝風或雨，今日却霜晴。
簇翠麥苗起，纈斑麻甲生。
雞邨炊色軟，牛隴種痕平。
此意與誰共，老農歡笑聲。
嵊縣勸農途中示同寮二首·其二
作者：陳著
朝代：宋

老農歡笑聲，三十里春程。
笳鼓斷還續，杯盤坐又行。
誰云償縣債，正好看民情。
歸去不妨晚，出山溪月明。
嵊縣次韻答過客常德尉覓酒
作者：陳著
朝代：宋

淵明欲學醉陽城，種秫無田漫著情。
渴枕誤成頹玉夢，空槽甯有滴珠聲。
去尋雲島人非俗，吟到雪溪詩轉清。
鄰甕夜賒聊送似，知君已洗大蘇觥。
嵊縣次韻趙主簿
作者：陳著
朝代：宋

爲長於斯愧善羣，那當世事日輪雲。
吾甯忤俗少行志，誰忍欺民上負君。
臨政可能皆冉季，讀書均欲致華勳。
有澹臺者良知我，嘉惠新詩不敢聞。
嵊縣解印回家東郭道中
作者：陳著
朝代：宋

過雪溪前第一灣，面前境界儘寬閒。
猶聽人說我知縣，誰識身□前住山。
民社三年憂責外，家山百里笑聲閒。
最堪喜處交情好，明月清風心往還。
庚寅仲冬七日醉書梅山弟家
作者：陳著
朝代：宋

我來不爲一醉期，忽焉一醉留者誰。
山川無言豈有意，陰與造物昌吾詩。
吾詩不受世促迫，亦不肯與人諧嬉。
鳶飛戾天魚躍淵，動筆自有風月隨。
我欲寫時君莫問，君欲問時我不知。
此時此意有此樂，梅山□梅花開時，爲我痛飲而讀之。
弔單方菴墓
作者：陳著
朝代：宋

方菴居士死，歸骨白雲根。
霜暑三年別，風流萬古存。
月梁空夜夢，宿草長春痕。
松底幽蘭發，清香是夢魂。
弟茝家醉中趁筆
作者：陳著
朝代：宋

前山屏開照簷綠，後山如坐膝抱屋。
數畝山園半畝池，松影參差庇梅竹。
九月九日天氣清，銀白金黄百種菊。
詩人好事酷喜客，新酒篘醲烹野蔌。
中有有識剪髮妻，談笑咄嗟具魚肉。
我醉不知日午晡，但覺意氣橫山谷。
吁嗟乎爲何如時，我輩得此一日福。
宇宙自隘我自寬，人生無厭我自足。
梅山生計亦淒涼，一醉何曾計饘粥。
浮邱洪崖總妄傳，最好只有三萬六千局。
弟茝飲至醉醉歸蹶道中荆棘中
作者：陳著
朝代：宋

聖俞小飲亦百杯，高叉兩手無欹頹。
曼卿登樓終日飲，端坐人謂神仙來。
二賢佳語三百載，磊磊亦有梅山在。
有人招邀無不如，吞吸樽罍氣如海。
夜來一醉不爲淫，歸路胡爲不自禁。
蹴壓荆棘卧霜草，接䍦倒著披衣襟。
我來相問胡乃爾，笑而答之言纚纚。
禮豈爲我輩設哉，君特未知其趣耳。
今日何日要如何，宇宙偪仄蜂一窠。
進不得以事業見，退老溪曲山之阿。
當時仰天月如水，恍惚采石江頭逢醉李。
或時展轉見鄰簷，如席同舍郎家甕邊地。
以形骸觀若狂疏，外形骸觀方見吾。
世人總被形役心，我獨了了心存初。
淵明對菊敗籬下，豈其嗜酒誰知者。
少陵非愛牛炙酒，花鳥感時詩淚瀉。
一聞此語心神驚，大夢忽覺暗忽明。
自今有酒但相覓，從人看我兄弟醉中醒。
弟觀喜董稼山至有詩因次韻二首·其一
作者：陳著
朝代：宋

蒼狗白衣紛過雲，到頭故我始爲真。
山林高看平沈世，風雨難摧獨樂春。
時出苦言醫俗耳，多培好事壽閒身。
仰天咄咄今何日，百里相過有若人。
弟觀喜董稼山至有詩因次韻二首·其二
作者：陳著
朝代：宋

誤辱高軒訪子雲，須知我自是玄真。
石心已落千尋海，霜鬢難留一髮春。
門外道途新舊眼，兵前朋友死生身。
如今聚首休輕別，他日黄金枉鑄人。
弟觀爲衆奉里神於丹山僧舍有五絕因趁韻·其一
作者：陳著
朝代：宋

一入丹崖第一坳，幽然此意已有巢。
吸泉煮茗濡吟吻，洗盡人閒血肉庖。
弟觀爲衆奉里神於丹山僧舍有五絕因趁韻·其三
作者：陳著
朝代：宋

一卷新吟水石香，頓教塵濁變清涼。
喚醒心下十年夢，拜舞薰風面舜廊。
弟觀爲衆奉里神於丹山僧舍有五絕因趁韻·其二
作者：陳著
朝代：宋

人衆由來口鑠金，漫從時好答人心。
堪憐寒露冰壺玉，塵滿冠巾汗滿襟。
弟觀爲衆奉里神於丹山僧舍有五絕因趁韻·其五
作者：陳著
朝代：宋

迎神舊是醉譁場，榷禁方嚴酒有坊。
幸免叫囂成鬼市，不妨安穩服農忙。
弟觀爲衆奉里神於丹山僧舍有五絕因趁韻·其四
作者：陳著
朝代：宋

老我今年七十二，已無半念到窮通。
北窗一枕羲皇上，日自流西水自東。
張敬之縣尉
作者：陳著
朝代：宋

仙棹發秋灣，稽山到不難。
要將培遠業，便答自初官。
秦望一峯峭，賀湖千頃寬。
用心行己處，時向此中看。
張時齋書生也坐窮以星學資身贈其遠行
作者：陳著
朝代：宋

書生例饑困，世路方偪仄。
胡爲乎此中，兀兀朝以夕。
問之俛而答，初意豈今日。
幾年鐙火窗，謂可生羽翼。
時事出料外，竟作沈海石。
寒谷春難回，涸轍水難激。
聊分星家波，食此一涓滴。
終然不自贍，拍案動遠色。
江湖天風長，萬里誰能縶。
姑以術資行，或者儒得力。
泰與否相除，剝與復消息。
要知窮非窮，當遇識者識。
張氏館中早作
作者：陳著
朝代：宋

小窗一榻清於水，親戚相看話久暌。
困带詩情投角枕，夢隨梅伴策霜藜。
鄰家落杵催樵爨，山寺分鐘撼竹棲。
犯冷披衣捲簾立，小丹山在翠樓西。
後圃侍郎芍藥酴醿三花競發戴時可載酒來同酌醉中
作者：陳著
朝代：宋

前日對花賦三詩，醉後誰復記當時。
雪溪公子忽呈似，一見如夢中見之。
世閒何事非虛妄，嘯裏著句豈狂癡。
富公園有凌霄樹，獨立不蔓今古希。
碧雞坊頭海棠花，花開如屋樹丈圍。
洛與蜀，今已非，雖欲勝賞將何歸。
我家貧極花未厭，我亦未敢輕拋離。
茶一盞，酒數卮，邀朋命友長娛嬉。
今日何日晴且暖，三花相得心自知。
旁觀索賦不須訝，要問底藴自有造物兒。
後紀時行
作者：陳著
朝代：宋

歲在乙酉孟春朔，天氣凝滯雲不開。
一日二日三四日，或雪或雨或夜雷。
山川失色萬物病，寒氣折骨淖沒脛。
如大兵後洪水餘，雞犬無聲煙火冷。
況昔三陽轉新元，公私萬事五日寬。
上得杯酒壽父母，下與妻孥賀團欒。
如今景物不可說，官府何曾有時節。
符移捷出星火飛，吏卒叫囂豺虎烈。
意謂東風換年頭，眼前百痼庶有瘳。
天時人事乃如此，何以解吾憂世憂。
元日連陰至七日，老杜感時詩紀實。
太平時節身難遇，昌黎此語亦悽惻。
是時世事未如今，二老已有難言心。
我今更有難言處，聊記歲月那忍吟。
復越悟本寺主僧文蔚惠丹劑
作者：陳著
朝代：宋

師歸古越老梅根，我住小丹山下邨。
贈我金丹知有意，要生羽翼到雲門。
快活吟第三筆示諸兒
作者：陳著
朝代：宋

小兒求我第三筆，醉中言語不擇出。
老懷空空無他腸，汝祖心事須當畢。
悼出童尚質二首·其一
作者：陳著
朝代：宋

南山山最秀，之子得其精。
年少文偏老，身通道自亨。
得交空所藴，見義勇於行。
今日知無憾，聲名一死生。
悼出童尚質二首·其二
作者：陳著
朝代：宋

聚散幾怱怱，真如醉夢中。
分雖甥舅異，情實弟兄同。
坐夜鐙前雨，噓春扇底風。
傷心今已矣，庭草泣秋蟲。
惜分飛
作者：陳著
朝代：宋

築壘愁城書一紙。雁雁兒將不起。好去西風裡。到家分付眉顰底。落日闌干羞獨倚。十里江山萬里。容易成憔悴。惟歸來是歸來是。
感時二首·其一
作者：陳著
朝代：宋

國事如今到底輸，九天難叩哭窮途。
精忠無一郭中令，異志居多劉寄奴。
經哨地空如大漠，逃生山險甚飛狐。
回頭鐘鼎王侯宅，今是誰人便豢芻。
感時二首·其二
作者：陳著
朝代：宋

一點忠忱無處輸，與滔滔者走危途。
新聲感泣尚書客，破鏡傳盟公主奴。
流散莫非中澤雁，死亡誰是首邱狐。
平生師友多黄土，吞哭何曾奠束芻。
憐貓示內
作者：陳著
朝代：宋

黑花一銜蟬，畜之今幾年。
捕攫奔走捷，巧黠乃其天。
一臠亦割啗，分與眠席眠。
邇來主人出，出久厨無煙。
罄室鼠輩少，時得聊自延。
不就鄰婦呼，甯饑肯垂涎。
夜寒身無棲，竈窟恬餘暄。
灰染突塵涴，毛色非舊鮮。
主人來歸初，繞室如訴冤。
旁人固不解，主人當知憐。
云何云可惡，惡彼身攣拳。
依隨行坐閒，呵叱加笞鞭。
不念昔可愛，惟惡今非前。
本來是一物，色改愛遂遷。
吁嗟乎貓乎，豈獨於貓然。
人於夫婦閒，情義亦罕全。
花顔少年時，偎倚心相纏。
皤皤白髮垂，相醜亦相妍。
吁嗟乎人乎，有耳聽我言。
人生七十稀，能得幾時安。
毋以私自賊，同室操戈鋋。
舉案與齊眉，當如孟光賢。
糟糠不下堂，當與宋弘肩。
不然祇自苦，於我何益焉。
我賦我婦讀，一笑願不愆。
應吳伯秀縣尉教鄞學求詩
作者：陳著
朝代：宋

四明萬丈崖，佳氣蒸氤氳。
融結固有在，特起誰如君。
丹霄舞飛霞，青春藹奇芬。
目下開五色，賸把天香分。
飄颻忽自得，盤薄蓬海濱。
無復出岫想，傲睨黄埃塵。
秋臺挾明月，驅馳下東鄞。
談言邑庠舊，教事非易新。
詩書墮寂寞，衿佩苟朝曛。
欲借膚寸陰，化爲無邊春。
胡爲乎水雷，珍重經綸屯。
何當自山川，流動志氣神。
扇之月旦評，推以天風輪。
終然難卷藏，快覩本色真。
詞章要織組，手有錦繡紋。
道義在培植，身爲枝葉根。
須知大造化，不問官卑尊。
因思杜先生，如古王河汾。
宙宇非不寬，鄉里乃急親。
賢躅漸寥邈，凜凜哉斯文。
吾爲石雲賀，亦以勉石雲。
應百里李天益來求作奉川十詠似之·岳林
作者：陳著
朝代：宋

傳說當年契此翁，偶然來此笑春風。
忽拋布袋歸何處，地下天高一閣空。
應百里李天益來求作奉川十詠似之·廣莫軒
作者：陳著
朝代：宋

高山處處著虛軒，來此憑闌便欲仙。
下視浮雲隔黄霧，平迎行日上青天。
應百里李天益來求作奉川十詠似之·慶登橋
作者：陳著
朝代：宋

一水流南抱縣行，一橋在上壓溪橫。
傍闌多少人觀政，要與橋平水與清。
應百里李天益來求作奉川十詠似之·楊梅
作者：陳著
朝代：宋

火珠簇壓翠微鮮，丹粒團成蜜顆甜。
爭爲渴饕供燕豆，誰知赬汗困償籃。
應百里李天益來求作奉川十詠似之·石夫人
作者：陳著
朝代：宋

千尺嶙峋直立形，流傳神應挾風霆。
石身本聚山川氣，便是人心聚處靈。
應百里李天益來求作奉川十詠似之·耀碑潭
作者：陳著
朝代：宋

微風篆水自成碑，清月磨潭不受疵。
萬里此通歸去路，扁舟堪載送行詩。
應百里李天益來求作奉川十詠似之·虛白觀
作者：陳著
朝代：宋

庭中說法有龍聽，龍去庭空水一汀。
獨有亭亭歲寒柏，不知人世自青青。
應百里李天益來求作奉川十詠似之·雪竇
作者：陳著
朝代：宋

乳峯真可避人閒，上妙高臺天可攀。
未說曠懷便笑傲，堪從險處習閒關。
應百里李天益來求作奉川十詠似之·鳳花
作者：陳著
朝代：宋

誰把深紅淺綠蟠，羽毛飛動倚風闌。
時人不識來儀瑞，只向花前想像看。
應百里李天益來求作奉川十詠似之·龍松
作者：陳著
朝代：宋

皮皴肉緊髮蒼然，伏雪眠風傲歲年。
不見南陽龍卧者，本心元自直通天。
戀繡衾
作者：陳著
朝代：宋

梅窗歸坐幾歲寒。老生涯、寂寞自便。最喜得、雙雙健，與粗茶、淡飯結緣。眉前把酒深深勸，這時光、惟有靠天。看許大、痴兒女，且隨宜、笑到百年。
戊寅三月十一日爲桑麥說苦
作者：陳著
朝代：宋

一年景象在春光，底事今年春反常。
四十日來無點雨，二三月裏却多霜。
麥苗病燥飯虧料，桑葉死寒蠶絕糧。
天下蒼生不堪命，但看人事即陰陽。
戴仲倫求詩
作者：陳著
朝代：宋

來翁攤紙要求詩，猶勝兒童弱弄嬉。
參得純公行樂意，傍花隨柳待他時。
戴帥初九日無憀以滿城風雨近重陽爲韻七首袖而示余因次其韻·其一
作者：陳著
朝代：宋

畏景日以長，正氣日以短。
過者何憧憧，寂寂笑衰懶。
浮雲有聚散，明月有虛滿。
人事有如斯，冷緒聊自纂。
戴帥初九日無憀以滿城風雨近重陽爲韻七首袖而示余因次其韻·其七
作者：陳著
朝代：宋

平生朋友樂，魚泳雁飛翔。
如今不復昔，往往深退藏。
安得無言心，相照松柏霜。
飲此九日酒，味哉剝果陽。
戴帥初九日無憀以滿城風雨近重陽爲韻七首袖而示余因次其韻·其三
作者：陳著
朝代：宋

年年好時節，雪月花與風。
誰知百年內，憂樂元不同。
方其少壯日，日日醉夢中。
年年旋衰颯，有景誰復窮。
戴帥初九日無憀以滿城風雨近重陽爲韻七首袖而示余因次其韻·其二
作者：陳著
朝代：宋

邇來三五年，處處罹過兵。
誰能宴龍山，無復遊彭城。
今茲九日至，正爾百感生。
仰天破帽落，失笑還自驚。
戴帥初九日無憀以滿城風雨近重陽爲韻七首袖而示余因次其韻·其五
作者：陳著
朝代：宋

履險須頓足，逢躁須戒吻。
況今爲何時，正恐無地隠。
柴門倘可閉，即與桃源近。
豈無耆舊在，努力各自謹。
戴帥初九日無憀以滿城風雨近重陽爲韻七首袖而示余因次其韻·其六
作者：陳著
朝代：宋

世多多才翁，誰識識字農。
可人忽來思，勞苦意稠重。
時危幸未死，尊酒得相從。
一醉不須辭，毋待漏盡鐘。
戴帥初九日無憀以滿城風雨近重陽爲韻七首袖而示余因次其韻·其四
作者：陳著
朝代：宋

吾髮白且老，面目又塵土。
流落如秋娘，無復畫眉妒。
徒懷萬里心，夜夢良勞苦。
欲言言向誰，雞鳴正風雨。
戴時可家賞木芙蓉花醉賦
作者：陳著
朝代：宋

西風不是芳菲節，木落山空景淒切。
頼有桂菊聊記時，殿後拒霜花始發。
我携樽酒來問花，花於此時擅奇絕。
先白後紅知物變，有色無香自韻別。
寓軒主人古風流，不肯移種防慢褻。
兩根兩花相嫵媚，自況鴻光自娛悅。
幸而桃李不同時，彼紛紛者當愧殺。
頗云此花最宜霜，待有霜時酒還設。
良辰美景休拈掇，白髮朱顔易交割。
我今耄矣不足云，勸君年年自此醉倒梅花雪。
戴時芳時可學子吳叔度文可載酒西坑勞苦
作者：陳著
朝代：宋

驚魂何事到西坑，豈是三生願莫償。
兩寺鼓鐘醒客夢，一邨草木助吟香。
人情物變多時樣，水色山光自古妝。
我本無何鄉裏住，仰天頫地兩茫茫。
折梅送友人
作者：陳著
朝代：宋

一朵梅花直一詩，詩須清似此花枝。
能詩人去花無主，圖得重來未落時。
招弟輩飲次韻
作者：陳著
朝代：宋

淺量能消酒幾杯，爭如俗子厭人來。
明朝定到梅山下，不管梅花開未開。
拜先外舅墓坐雨用趙景文韻二首·其一
作者：陳著
朝代：宋

說著韜翁淚泫然，得來展墓及春先。
松楸舊壠驚如許，風雨寒宵坐有緣。
餘味淡交微醉酒，回頭流俗未烹鮮。
明朝又別西山去，多少懷思集晚年。
拜先外舅墓坐雨用趙景文韻二首·其二
作者：陳著
朝代：宋

卷懷經笥袖名鞭，千載陰何暗結緣。
清似歲寒松獨立，健於霜曉鶻爭先。
塵埃事與心相避，醉夢人看眼亦鮮。
肯使雞林浪傳去，紛紛吟梓不同年。
拜趙端齋墓有感而書
作者：陳著
朝代：宋

流俗滔滔逐亂塵，典刑卓卓老宗臣。
山川在眼孤忠淚，風雨無家一夢身。
及奠生芻吾已晚，忍看宿草自成春。
方來世事誰能料，須認分兵護墓人。
挽卓生甫二首·其一
作者：陳著
朝代：宋

風雨瀟瀟境，山林落落姿。
安貧清似玉，嗜學苦如飴。
世事兩顰送，古心諸老知。
家庭多手澤，幸有甯馨兒。
挽卓生甫二首·其二
作者：陳著
朝代：宋

袖携文滿卷，下問及深衣。
擬議金難訂，稽遲璧未歸。
重逢何日是，一夢已人非。
宿草自春處，老心東向飛。
挽史允叟慈母王氏
作者：陳著
朝代：宋

彼美蘭儀盎粹溫，誰知肅肅範閨門。
生榮夢視金花誥，死瞑培成玉樹根。
中一祔嚴家稱禮，終三年制子權恩。
我來欲送銘旌路，客病棲棲悵莫奔。
挽孫大監二首·其一
作者：陳著
朝代：宋

家學自相師，名成六館推。
春風中哨立，古道上安馳。
朝擅敢言直，民歌不忍欺。
危時方倚重，猨鶴已追隨。
挽孫大監二首·其二
作者：陳著
朝代：宋

憶昨叩溪扃，承聞病莫迎。
雲山成永訣，膠漆感平生。
紼送老無力，薤歌遥寄聲。
何須聞宿草，未死有餘情。
挽孫常州寺簿二首·其一
作者：陳著
朝代：宋

早宦早收還，相從溪與山。
身曾五□貴，心自一鷗閒。
留訓金籯外，尋盟貝葉閒。
手銘平日事，打破死生關。
挽孫常州寺簿二首·其二
作者：陳著
朝代：宋

青春到白首，膠漆更他誰。
話別水亭酒，斷章山驛詩。
平生今地下，後死獨天涯。
執紼萬官路，欲前筋力衰。
挽孫處士
作者：陳著
朝代：宋

魁閥分根異，充然秀氣儲。
少年古心貌，危世舊詩書。
鵩怪來何早，熊祥夢竟虛。
遥知蕙帳下，晝哭痛何如。
挽少保王平章二首·其一
作者：陳著
朝代：宋

氣貌古心盎，淵源早學成。
三朝尊汲直，四海頌夷清。
憂國生如死，誠身實過名。
巍巍叔季世，人重泰山輕。
挽少保王平章二首·其二
作者：陳著
朝代：宋

大老關元命，平生坐十年。
權奸以國斃，柄用已天顛。
痛事自屧去，忠魂客寄然。
猶遺簪□舊，血慟北風前。
挽張梅坦二首·其一
作者：陳著
朝代：宋

之子吾鄉秀，生來踏上風。
蘭亭高擢穎，芹泮早稱雄。
科第孫山秀，吟情灞雪中。
□□□□□，□□□□□。
挽張梅坦二首·其二
作者：陳著
朝代：宋

同飲嵩溪水，綢繆况有連。
心期天地闊，情話歲時遷。
一病胡三暑，長歸竟九泉。
誰知之子憾，薛鳳定翩翩。
挽張正甫二首·其一
作者：陳著
朝代：宋

別來倏忽一周星，君住家林我泛萍。
到處逢人問梅坦，有時見夢說蘭亭。
自憐倦翼歸遲暮，已報清魂入杳冥。
多少微言今已矣，義難辭處寫爲銘。
挽張正甫二首·其二
作者：陳著
朝代：宋

河汾坐下舊諸生，拔穎叢中學早成。
公相品題文藝價，鄉人辟易義風情。
本來雲雨蛟龍志，老去山林猨鶴盟。
桂子不須墳上落，此君原自不爭名。
挽族父承務郎衡之三首·其一
作者：陳著
朝代：宋

人物瑞丹霞，翛然絕點瑕。
寬心無厭客，急義不謀家。
一室琴棋畫，四時風月花。
晚來滿山菊，消得澹生涯。
挽族父承務郎衡之三首·其三
作者：陳著
朝代：宋

當年延桂塾，承乏愧無能。
以子視宗族，如家安友朋。
春風文字酒，夜雨誦絃鐙。
古首淒誰續，心安淚欲冰。
挽族父承務郎衡之三首·其二
作者：陳著
朝代：宋

庭桂出心根，天風香滿門。
初封緣子貴，上壽稱君恩。
正爾需三釜，胡然夢九原。
有餘無盡澤，留下長蘭孫。
挽曹泰宇居士三首·其一
作者：陳著
朝代：宋

忠義垂青脈，癯然獨飯蔬。
生涯一身寄，禪學九經餘。
有教甯分類，逢人只借書。
世方饜粱肉，視此愧何如。
挽曹泰宇居士三首·其三
作者：陳著
朝代：宋

怱怱相聚處，未足滿平生。
鐙雨對眠夢，花晴携話行。
前盟空在耳，外哭若爲情。
已矣不可作，高山孤月明。
挽曹泰宇居士三首·其二
作者：陳著
朝代：宋

滔滔彼居士，誰得似君真。
盍駐香山社，俄拋病室身。
首邱存故我，手澤付何人。
此理本來悟，浮生一窖塵。
挽校書郎方公夫人二首·其一
作者：陳著
朝代：宋

有美女中玉，來嬪天下魁。
心無慚藻澗，眼及到蘭臺。
欲伴春行樂，俄纏晝哭哀。
誰知餘地在，五桂總翹材。
挽校書郎方公夫人二首·其二
作者：陳著
朝代：宋

七十七年春，斑衣堂上新。
魚軒宜有晚，恙枕竟無晨。
空感通家淚，難隨執紼塵。
望雲飛老□，聊聒薤歌人。
挽樊君修
作者：陳著
朝代：宋

憶昨會山中，危時苦話同。
老枝期共雪，喬木慮摧風。
弟有文銘竁，兒能禮送終。
九京無可憾，後死愧衰翁。
挽江陰軍王寺丞
作者：陳著
朝代：宋

自是元台嗣，心如白屋英。
老成涵古氣，清勁立平生。
孝養官居少，幽恬俗念輕。
栖栖甲子晚，誰識病淵明。
挽王開叔
作者：陳著
朝代：宋

裔自三吳秀四明，士林著不盡崢嶸。
江淮遊覽詩隨氣，鄉里推評實過名。
最是與梅相契友，翛然易簀了平生。
北風飛旐余山路，稍得悲歌薤露聲。
挽舒亦山少母鄒氏
作者：陳著
朝代：宋

我與亦山連，因聞少母賢。
順柔知自分，勤檢樂吾便。
心積兒孫福，家修香火緣。
平生庶無憾，此去坐青蓮。
挽范千之二首·其一
作者：陳著
朝代：宋

得年雖欠壽，凡事孰能瑕。
識老語言簡，學充文賦葩。
劉蕡胡不第，靈運欲忘家。
已矣歸何處，虛留海上槎。
挽范千之二首·其二
作者：陳著
朝代：宋

翛然形早蛻，遺痛在家人。
手澤泣孤子，篋封悲二親。
菟裘行計舊，牛隴窆銘新。
我亦知君者，酸心唐隩春。
挽范節幹二首·其一
作者：陳著
朝代：宋

君墓我其銘，誰知不盡情。
半生萍梗過，晚歲柏松盟。
輦下清相諗，兵閒老共驚。
芙蓉堂在否，回首淚縱橫。
挽范節幹二首·其二
作者：陳著
朝代：宋

去秋言別時，執手水之湄。
猶侈春風會，那知夜壑移。
鬣封期已薄，眉案死相隨。
君可無遺憾，其如我自悲。
挽董帥幹二首·其一
作者：陳著
朝代：宋

裔自杏林仙，清閑福最全。
獨醒偏醉客，鰥宿似逃禪。
古貌堯民老，風流晉世賢。
應門付兒輩，花竹小壺天。
挽董帥幹二首·其二
作者：陳著
朝代：宋

向來相與處，欲說淚先滂。
笑席平交等，名鞭夙許長。
宦遊成離索，歸見及康强。
如今果何日，忍聽歌些章。
挽董監鎮
作者：陳著
朝代：宋

宿善有君□，幽銘豈溢言。
何妨儒鶡弁，自可客龍門。
瑞竹松根見，叢編手澤存。
壽終無一憾，更是好兒孫。
挽蔣質甫
作者：陳著
朝代：宋

誰能傳耆舊，善譽在鄉關。
教子籯金外，和家棣萼閒。
死心多佛悟，生世半詩閒。
逝矣夫何憾，逍遥玉女山。
挽袁鎮
作者：陳著
朝代：宋

名筆記新塋，何須更乞銘。
空山有琴瑟，有子足門庭。
死異十年遠，歸同一穴甯。
鄉人指餘慶，書氣發林坰。
挽趙集賢□□三首·其一
作者：陳著
朝代：宋

雍容存器局，沈細入經綸。
心好難爲弟，身危活得民。
餘生盟蕙帳，急召應蒲輪。
松下舊遊處，爲誰芳草新。
挽趙集賢□□三首·其三
作者：陳著
朝代：宋

命也誰無死，恩斯獨異今。
人迎萬里櫬，天報一生心。
紅炬護舟穩，白雲歸窆深。
蹣跚得臨坎，痛器撼山林。
挽趙集賢□□三首·其二
作者：陳著
朝代：宋

三年集賢院，一老遠遊身。
鐙火影相弔，家山眉兩顰。
生還空有日，病卧竟無晨。
瞑斂夫何憾，同朝多故人。
挽陳菊坡樞密二首·其一
作者：陳著
朝代：宋

家學淵源遠，公今德行科。
一純光白璧，重望壓頹波。
職業居朝久，文章八石多。
平生何所似，霜菊在秋坡。
挽陳菊坡樞密二首·其二
作者：陳著
朝代：宋

身到西樞府，黄扉一蹴開。
急流知有退，樂處在人閒。
健領耆英社，清標利欲關。
典刑今已矣，風雨暗青山。
挽黄提舉震三章·其一
作者：陳著
朝代：宋

江山古四明，獨立表平生。
敏處經綸密，癯中氣局宏。
鴻毛看勢利，虎口見功名。
麾節那能究，東南天已傾。
挽黄提舉震三章·其三
作者：陳著
朝代：宋

當年時事誰，咄咄賦歸與。
同是無枝鵲，危如游釜魚。
偷生盟世好，訪遠記山居。
已矣向誰慟，兒孫書滿廬。
挽黄提舉震三章·其二
作者：陳著
朝代：宋

文弊莫如今，獨存師古心。
汲深六經海，茹實百家林。
公有傳賢筆，私無諛墓金。
晚年北山北，誰識醒中吟。
挽黄祖勉三首·其一
作者：陳著
朝代：宋

世遠太和散，儒門有若人。
沈潛勤汲古，澹靜肯妍春。
識到寡輕語，觸來無量顰。
淵乎莫澄撓，叔度乃其倫。
挽黄祖勉三首·其三
作者：陳著
朝代：宋

夙是通家契，姻盟又此時。
相依百罹世，多活幾年期。
辰龍竟歸夢，子書誰續爲。
九京不可作，喬梓北風悲。
挽黄祖勉三首·其二
作者：陳著
朝代：宋

平生不行怪，流俗自難同。
原明無仕志，公休有父風。
肯堂勞未艾，反席壽俄終。
誰料生芻奠，今年又乃翁。
搗練子
作者：陳著
朝代：宋

花影亂，曉窗明。鶯弄春笙柳外聲。和夢捲簾飛絮入，牡丹無語正盈盈。
摸魚兒
作者：陳著
朝代：宋

碧油幢、一開藩後，便思量早歸去。工夫著緊新城好，風月萬家笙鼓。遊宴處。要管領春光，補種花無數。何須更駐。只畫了瀟湘，扁舟徑發，揮手謝南楚。江帆卸、撐入清溪綠樹。家山三兩程路。安排小馬隨猿鶴，勾引詩朋酒侶。瀟灑處。是則是初心，只恐難留駐。忙須著句。把泉石煙霞，平章一遍，回首鳳綸舞。
摸魚兒
作者：陳著
朝代：宋

竹洲西、有人如玉，南柯一覺歸早。青山綠水亭軒舊，猶有未荒花草。誰通道。又自愛湖光，買屋三間小。都無長好。但鳳躍雄文，蠅書小楷，轉老轉奇妙。人間世，如許年高是少。浮生惟有閒好。回頭翻訝磻溪叟，輕把一絲拋了。涼新到。記當日天香，露浴如今老。瑤卮壽曉。稱酒到眉間，醺醺醉也，兒女滿前笑。
收芋偶成
作者：陳著
朝代：宋

數窠岷紫破窮搜，珍重留爲老齒羞。
粒飯如拳饒地力，糝羹得手擅風流。
家貧自盍勤多種，歲晚何當飽一收。
回首人閒劍炊米，誰知煨燼有爐頭。
教學退作二首·其一
作者：陳著
朝代：宋

昔年堂上來三鱣，今日溪頭領隊魚。
方信卜居初意好，要教同里識詩書。
教學退作二首·其二
作者：陳著
朝代：宋

話言超出求名外，心力分從負米餘。
幼學得師終有獲，立根本處頼深鋤。
敬賦虛齋孫君容膝
作者：陳著
朝代：宋

雲連屋不居，三閒葺茅茨。
田園非不寬，一畝環竹籬。
楚楚山下花，湛湛池邊□。
丈室南坡□，容膝以扁之。
誰謂方回旋，天境春熙熙。
壺中著仙翁，芥子藏須彌。
虛誕彼異端，我□異於斯。
聖賢與我對，經訓星日垂。
可以讀離騷，可以擊壤詩。
回頭紛紛者，金碧貯狂癡。
聲色性命斧，財貨盜賊資。
皇皇窘其廬，日懷不足私。
蚊蚋同旦暮，不滿一唾嗤。
豈識天下樂，本非外鑠爲。
己大物自小，心曠神斯怡。
一則萬條□，靜者動蓍龜。
吾方謀一榻，盡老聊娛嬉。
今日爲何日，此理知者誰。
達哉子孫子，吾知有吾師。
新揭州學扁鄉人求賦
作者：陳著
朝代：宋

芹水揚新波，杏壇敷新陰。
春風年年事，迺有春如今。
薰薰禮義香，洋洋弦誦音。
但看此身貴，遐不在玉金。
疇昔豈□夢，足縶口就瘖。
風雨魑魅多，一坎幾千尋。
文明應奎壁，杲杲白日臨。
綆之濯清泠，鼓之起埋沈。
犂鋤彼自分，丕我以佩衿。
花封肇魚符，儒庠視泮林。
筮吉更扁揭，籀法何嚴森。
正氣護宮牆，精光貫書琴。
賢侯蒞落成，寮寀分盍簪。
慇懃公堂酒，再拜奉一斟。
願言壽斯文，師友相規箴。
道腴養斯豐，學深浚斯深。
厎柱既有在，狂瀾可能淫。
庶爲鄒魯國，不負孔孟心。
新月
作者：陳著
朝代：宋

老天大巧亦兒嬉，磨出霜鐮僅一眉。
挂向西園瘦梅樹，閒心渾怯損南枝。
新正過沙堤
作者：陳著
朝代：宋

朝雨黄鸝靜，春風暗蕊低。
極知來令節，未肯踏深泥。
狼藉桃無語，侵尋草滿蹊。
還聞騎馬客，躑躅向沙堤。
日峰菴
作者：陳著
朝代：宋

便道得幽尋，清風引入深。
菴依山石脚，僧說老巖心。
到處鬼無墓，此山松獨林。
人生竟何事，搔首立青陰。
旦起誦邵堯夫詩
作者：陳著
朝代：宋

二十年前塵路忙，如今都住寂寥鄉。
梅花時節溪山好，菜粥人家門戶香。
否往泰來天外事，早眠晏起枕中方。
案頭只有堯夫集，參得透時滋味長。
早晴出門
作者：陳著
朝代：宋

山光溪色曉晴閒，鷗鷺在溪雪在山。
忽然自笑還自語，白日何似溪山閒。
早行到慈雲
作者：陳著
朝代：宋

出門早作慈雲行，樓閣崢嶸殘月明。
老耳虛鳴眼带夢，恍然和甯聞六更。
春午二首·其一
作者：陳著
朝代：宋

春城那被酒纏綿，燕姹鶑嬌近午天。
花影滿簾庭院寂，碧紗窗迥淡如煙。
春午二首·其二
作者：陳著
朝代：宋

著雨楊花困舞綿，煖風揚作晚晴天。
一場春色歸何處，芳草斜陽淡淡煙。
春夜夢中得四句
作者：陳著
朝代：宋

北海座上客常滿，陳平席門車亦多。
貧富不關交際事，二公門戶亦山河。
春日偶成二首·其一
作者：陳著
朝代：宋

老景還逢春一番，尚能消受自溫存。
蠶寒風雨梨花屋，蕨熟人煙樺角邨。
無事課兒多閉戶，有時見客一開樽。
旁觀莫笑謀生拙，元是詩書舊子孫。
春日偶成二首·其二
作者：陳著
朝代：宋

烏兔催更日夜番，獨於衰朽尚相存。
世情富貴鮑魚市，老眼風流麻鳥邨。
牢立詩肩撐雨屋，施營酒料續春樽。
芒鞋又辦遊山計，我亦興公不姓孫。
春晚課摘茶
作者：陳著
朝代：宋

玉川子後是吾生，自課園中拾晚榮。
攙雨金芒排世好，飽春香瓣見天成。
不煩鉦鼓騰山噉，賸有旗鎗戰酒兵。
鳳舞賜團今絕想，只憑苦硬養幽清。
春殘
作者：陳著
朝代：宋

出門隨意踏蒼苔，過眼時光一笑陪。
二十四風清繡地，兩三點雨試輕雷。
纈空舞絮隨春去，鈿水嬌荷闖夏開。
對景傷心兒女事，剛腸無奈祇銜杯。
春色十分
作者：陳著
朝代：宋

今日冠春春十分，畫圖深處著儂身。
紛紛撲面狂蜂蝶，錯認閒人作主人。
春雪
作者：陳著
朝代：宋

夜來風雪借冬威，不是東君喜弄奇。
也怕春濃花易過，故將寒力頓花期。
昨方爲桑麥說苦今日忽喜得雨
作者：陳著
朝代：宋

連日南風雨不成，今朝忽有洗檐聲。
春膏喚起地元氣，仁脈流行天本情。
桑婦驚傳二葉迸，田翁癡望兩歧生。
窮閻繫命皆蠶麥，最是難供急急征。
晚晴次前韻似前人
作者：陳著
朝代：宋

雨中菜酒得相陪，天忽安排晚霽開。
明月歸途定回首，橘香時節又須來。
晴歸
作者：陳著
朝代：宋

兒造弄晴曦，安排老我歸。
江收閒水退，山戴斷雲飛。
晚色明官路，清寒攪客衣。
行行到嵩曲，猶可及斜暉。
晴行
作者：陳著
朝代：宋

久晴常欲厭，黓裏却宜晴。
溪瘠容魚穴，風恬安雁程。
空山巖出相，老樹葉生聲。
此景吟不盡，明朝重細評。
晴郊意行到梅山示弟茝
作者：陳著
朝代：宋

安排聚首易參差，信意行來始是奇。
山色堪餐饒有菊，樵歌相應自成詩。
危時杯酌旱雲雨，老境襟期春水澌。
醉裏更無門外話，一聲寒雁弟兄知。
暇日偶成
作者：陳著
朝代：宋

天賜衰年一屋清，住深不接過門聲。
带泥筍角燒易熟，得雨芥心批又生。
山與雲宜時弄色，鳥乘春旺自呼名。
誰能計較方來事，粥料何妨逐日營。
書於靈濟方丈
作者：陳著
朝代：宋

信步領兒行，又來天盡堂。
老衰憑酒健，春好得詩香。
花柳年年事，江山處處鄉。
拍闌一相笑，白鳥入微茫。
書范景山先丈逸事
作者：陳著
朝代：宋

朅來范公亭，聞昔范老子。
盛德自有銘，逸事有來紀。
如彼沙匯墳，實葬外舅氏。
纍纍塚十四，誰計後不祀。
懷券售之人，枯骨聽擲棄。
公心惻惻然，能忘我先妣。
猛捐十倍價，復此不毛地。
至今上塚飯，免爲若敖鬼。
又如域西山，寸山寸金置。
山人已過望，我懷不自已。
當公未死時，而適山人死。
顧斥眠牛岡，欲葬惟其意。
夫先婦隨後，同穴墳隆起。
世降俗日薄，安識仁與義。
先世未百年，來者已弗記。
況于外氏家，代盡子孫事。
買山未一刻，賣者不敢視。
況容賣主葬，爲人重於己。
中心所樂爲，焉有一毫僞。
死者豈無知，造物非塊爾。
公雖不求報，感應乃常理。
後嗣何其賢，相與繼前志。
范氏其興乎，吾無閒然矣。
有感
作者：陳著
朝代：宋

天將轉冷熱連日，雲欲開晴雨數絲。
造物從容消長處，盍將人事此中推。
朝歸生日
作者：陳著
朝代：宋

當年分得月中胎，八歲精神愈覺開。
小學路頭方謹入，平生根脚要深培。
家貧只問子賢否，父老何妨兄教來。
須識此身關繫大，莫如流俗赴波頹。
朝歸生日女洸有詩因次韻
作者：陳著
朝代：宋

老爺不記汝生辰，一見杯盤便是春。
兄姊味言兒記取，同胞皆是讀書身。
木犀
作者：陳著
朝代：宋

丹桂固應爲密友，黄花自合讓高芳。
夜來獨立西風底，吹入詩腸咳唾香。
杖錫山別前人
作者：陳著
朝代：宋

結約登臨百里深，流連風雨一窗陰。
新寒鐙火照清夢，絕靜山林生古音。
此日與君相別處，有天知我不言心。
歸途步步須回首，蒼壁擎雲幾萬尋。
杜工部詩有送弟觀歸藍田迎新婦二首偶與縣尉弟達觀同名娶事又同因韻戲示·其一
作者：陳著
朝代：宋

墨龜初卜食，青鳥好音回。
冰玉皆前契，風波任外來。
重因藍袖舞，輕放赤城開。
此事關宗事，終須飲醮杯。
杜工部詩有送弟觀歸藍田迎新婦二首偶與縣尉弟達觀同名娶事又同因韻戲示·其二
作者：陳著
朝代：宋

扇手笑終在，琴心曲暗留。
相期星戶夕，莫負月娥秋。
金瀨遲揚旆，藍橋趣問舟。
定將先入夢，驂鳳繞簫樓。
杜鵑二首·其一
作者：陳著
朝代：宋

催歸亦是大饒唇，自不能歸底勸人。
行止在人終莫勸，只應勸得合歸春。
杜鵑二首·其二
作者：陳著
朝代：宋

萬綠陰中拌死啼，如何日夜不能疲。
料應飽作秋冬夢，恰好如今是醒時。
東隠退永固齡叟留之慈雲西堂
作者：陳著
朝代：宋

識破機關便出林，滿天劫火可能侵。
水流不去青山影，風與俱高白鶴心。
物外弟兄相契合，眼中世界幾浮沉。
是知處處虛西榻，難得慈雲一片陰。
柏溪巖頭
作者：陳著
朝代：宋

晴色上遊筇，西行二里中。
薺花黄纈地，麥穗白潮風。
紙杵鳴山屋，齋鐘出梵宮。
歸途須傍早，要折石巖紅。
柳梢青
作者：陳著
朝代：宋

淡淡新妝，盈盈嬌態，誰道荷花。料想香肌，不禁畏日，翠蓋兒遮。我來勝賞高歌。故斂著、芳心為何。莫是伊花，恨餘來晚，欲媚晨霞。
柳梢青
作者：陳著
朝代：宋

縹緲瑤城。客情春小，本分寒輕。霞佩雲裾，步聯西母，笑倚飛瓊。那堪四美都並。喜氣與、祥雲共生。自在風流，融融簫玉，楚楚蘭馨。
梅初破蕊
作者：陳著
朝代：宋

朔風驚曉雪花乾，盡力尋梅不道寒。
萬事不如初見好，一枝全勝滿園看。
梅山弟來同飲醉書本堂
作者：陳著
朝代：宋

誰將糟粕視詩書，兄弟何妨做拙儒。
流水青山同醉處，清風明月幾歸途。
樵歌相與爲吟友，草市誰教見瑞夫。
宇宙如今惟有酒，太和樓下渺烟蕪。
梅山弟家醉中
作者：陳著
朝代：宋

意行無定處，適口無夙嗜。
門外自風埃，山中有餘地。
事事皆順境，物物皆真味。
梅山今何人，而我亦同數。
麋鹿所驚怪，草木或不置。
一杯復一杯，閨中笑聲沸。
古道固如此，乃有此同氣。
謂我且須留，崦嵫紅未墜。
梅山弟家醉中·其一
作者：陳著
朝代：宋

僵寒危病分泉臺，誰料今猶事酒杯。
可是食羊供未足，祇因齏甕喚教回。
紫荆老樹死中活，棠棣春花笑處開。
兒輩不知身是贅，勸餐雲母壽方來。
梅山弟家醉中·其二
作者：陳著
朝代：宋

得閒處處是春臺，分付浮生水上杯。
詩酒未爲知瘦杜，簞瓢元不誤賢回。
無情宇宙今猶古，有脚陰陽闔又開。
世變何窮故如此，只將方寸靠雲來。
梅山弟池邊醉吟
作者：陳著
朝代：宋

兩岡銜口水流脣，茅屋三間松四鄰。
花影落池塵外境，鳥聲喜客靜中春。
生涯已付桑林舊，活句還隨菜酒新。
滋味悠長有兄弟，不知山外更何人。
梅山摘其絕爲四首和來余因以次韻·其一
作者：陳著
朝代：宋

梅山半載在城中，带得山閒物外風。
隨境動時元自靜，與人和處底須同。
梅山摘其絕爲四首和來余因以次韻·其三
作者：陳著
朝代：宋

老我相逢還一笑，杯盤草草自家風。
從人漫說侯鯖好，難與耆英菜味同。
梅山摘其絕爲四首和來余因以次韻·其二
作者：陳著
朝代：宋

辜負山中月與風，心無城市亦山中。
應嫌猿鶴天機淺，要與同行不肯同。
梅山摘其絕爲四首和來余因以次韻·其四
作者：陳著
朝代：宋

弟兄能有幾人同，酒趣詩情冷淡中。
須記松梅滿山雪，莫隨桃李杏花風。
梅山醉後過丹山
作者：陳著
朝代：宋

醉揖梅花塢，意行來佛廬。
相看如夜夢，一別又年餘。
話到供無粥，笑言園有蔬。
杯茶出山去，拍手謝鐘魚。
梅山醉歸
作者：陳著
朝代：宋

山風滿松松氣香，松香和酒入詩腸。
悠然一醉便歸去，如夢未覺無何鄉。
樊伯推守歲有詩因次韻以自寫
作者：陳著
朝代：宋

盤花明日頌，草草數杯先。
醉以客呼夜，老嫌人問年。
那知新換歲，得似舊安眠。
浮世自多事，春風無棄憐。
樊學士送菊次韻答之
作者：陳著
朝代：宋

黄菊有名花，淵明無酒官。
酒多人自醉，花好月同看。
老未厭人世，天教共歲寒。
未應携不去，高步蓬萊山。
橫橋觀薺
作者：陳著
朝代：宋

物理元隨世事新，靜觀知是泮宮人。
穿花野薺雖微草，也占年年一分春。
次兒泌韻
作者：陳著
朝代：宋

門外風塵付一吁，何妨稼圃學樊須。
由由本自人難浼，皎皎奚憂我易污。
次兒瀹以年字韻呈喜而又賦
作者：陳著
朝代：宋

一詩未足見兒賢，意氣中閒頗藹然。
忠厚人家宜有後，亂離時世始知天。
老懷信汝窮須達，俗眼從渠醜做妍。
培得根深花自茂，莫將今日看他年。
次兒瀹以詩四首道各意因兩用其韻·其一
作者：陳著
朝代：宋

待食信天公，送窮戒星奴。
駕言一煮字，安得三分厨。
次兒瀹以詩四首道各意因兩用其韻·其七
作者：陳著
朝代：宋

俗氛炎鬰攸，世燄毒惡來。
清當友孤竹，隠當友仙梅。
次兒瀹以詩四首道各意因兩用其韻·其三
作者：陳著
朝代：宋

富貴碧筒醉，褦襶火傘來。
何如溪山曲，一笛吹寒梅。
次兒瀹以詩四首道各意因兩用其韻·其二
作者：陳著
朝代：宋

弦歌不救魯，告諭難入巴。
世事蛇赴壑，吾生狗喪家。
次兒瀹以詩四首道各意因兩用其韻·其五
作者：陳著
朝代：宋

膏粱道之賊，資財人所奴。
不如貧而樂，客至菜一厨。
次兒瀹以詩四首道各意因兩用其韻·其八
作者：陳著
朝代：宋

風雷漢臣會，天日唐主真。
而曹其勉旃，或者一見親。
次兒瀹以詩四首道各意因兩用其韻·其六
作者：陳著
朝代：宋

角利蠻與觸，幻世慈若巴。
當知靠裏業，自有書滿家。
次兒瀹以詩四首道各意因兩用其韻·其四
作者：陳著
朝代：宋

逃不從幼安，放非效玄真。
願事堯舜主，或與夔龍親。
次兒瀹呈石秀叔韻
作者：陳著
朝代：宋

寒雨滿城詩客孤，秋風萬山帽人少。
何如對牀千古心，白髮黄花傲昏曉。
次兒生日八句示之
作者：陳著
朝代：宋

祖心流慶我生兒，說與吾兒初誕時。
吉夢覺來珠蚌坼，喜聲浮動玉麟知。
如今弱冠歸妻後，此是平生進德基。
自有季方家樣在，一門詩禮要扶持。
次前人似任叔實
作者：陳著
朝代：宋

字字真真幻幻心，講氈須體美中箴。
分明示我豬龍訓，剪刷成他鸞鵠襟。
次前人卜居得鄰
作者：陳著
朝代：宋

買屋相依老翰林，滿腔新意見新吟。
浮雲仕宦四方志，明月家山千里心。
鄰誼可曾分楚越，詩盟那有遠何陰。
老夫亦忝桐鄉籍，賀厦行須曳足音。
次前人拉遊南山借意道別
作者：陳著
朝代：宋

公與南山是夙知，三年對面肯輕離。
長汀明月催孤棹，廣莫高風酹一卮。
采菊空懷忘辯意，有臺須立太平基。
坐巖□處如追舊，盡取瑞峯留退思。
次前人爲余置酒邑廳見示
作者：陳著
朝代：宋

公事無多白日閒，笑談風月傲方干。
馬鞍雖少難供賦，突兀南山翠撲鞍。
次前人韻以寄
作者：陳著
朝代：宋

流俗誰能問故知，慇懃書信驛同驅。
古心地老天荒日，閒意風來月往時。
交一臂閒機尚失，隔千里外會難期。
從今要識相思瘦，認取青山槁木枝。
次前韻二首·其一
作者：陳著
朝代：宋

玉奴留下唾花乾，夜逐嫦娥入廣寒。
不許世人輕著眼，漫教對此細評看。
次前韻二首·其二
作者：陳著
朝代：宋

竹溪詩筆幾曾乾，遺我新詩照眼寒。
不用尋梅霜月底，祇將詩句作梅看。
次前韻二首似前育王寺主僧如日·其一
作者：陳著
朝代：宋

見說東巖弄一斑，萬人表立許誰攀。
笑相逢處行雲住，誰主誰賓相對閒。
次前韻二首似前育王寺主僧如日·其二
作者：陳著
朝代：宋

桂漸吹香菊漸斑，西風送步得高攀。
天開圖畫著二老，我亦何妨一笑閒。
次前韻似雲岫
作者：陳著
朝代：宋

一簾雲影隔塵埃，小小禪心爲客開。
坐久不知風雨惡，柏爐香裏話詩來。
次前韻再寄二首·其一
作者：陳著
朝代：宋

誰言溝澮淺，誰言滄溟深。
淺不如世態，深不如我心。
我心先齒老，不踏章臺草。
寄語知心人，故書足自飽。
次前韻再寄二首·其二
作者：陳著
朝代：宋

昨日寄君詩，詩說心契深。
君詩今日來，深於我詩心。
期君松不老，我得如蔓草。
相依無棄憎，分我風月飽。
次前韻吳山甫解嘲
作者：陳著
朝代：宋

望春山下剡溪湄，窮處無聊甚係纍。
竹會依然思二阮，苗凶行矣入三危。
梟聲只盍聞而睡，蛇影堪期達者知。
試問流空千古月，過雲妨得幾何時。
次前韻寄天甯老可舉避生日於西山
作者：陳著
朝代：宋

迎錫清風掃宿埃，煙霏空翠畫圖開。
西山山上千年鶴，認取年年一度來。
次前韻戲似
作者：陳著
朝代：宋

喜逢新歲带春回，四老過從賀泰來。
君若燕毛分次第，我當鶴髮領徘徊。
忺懷爵躍空相望，弱脚蹣跚阻一陪。
傳語諸賢任拋外，百年夫婦自銜杯。
次前韻示前人
作者：陳著
朝代：宋

人生不料有今年，知汝扶親走翠巔。
動脚可能無陷穽，保身正合懼冰淵。
夷傷無奈明歸地，坎險惟將心靠天。
豈意老軀幾折臂，未能扃戶日高眠。
次前韻示弟茝
作者：陳著
朝代：宋

梅老竹疏疏，先人有敝廬。
偷生俄八十，課子尚三餘。
脚軟安憑杖，牙衰爛煮蔬。
天猶嫌過分，時復病河魚。
次前韻與前人同舟自城歸
作者：陳著
朝代：宋

夜泊南津夢岸斜，老來行役祇堪嗟。
滿篷風露五更月，殘夢溪山百里家。
蹴起睡奴催縴路，坐同吟伴說梅花。
此歸又且深深住，瀾倒中閒要見涯。
次前韻與舅氏竺九成求芋
作者：陳著
朝代：宋

何處蹲鴟美，雲南一望中。
角巾臨晚歲，拙語寄西風。
喜報無乾鵲，緘回靳篆蟲。
還詩元有例，盍與昔人同。
次前韻謝同樓諸公
作者：陳著
朝代：宋

凝香畫閣晝聞鈴，喚我真心十倍醒。
奮臂勇尋西學侶，囘頭挹謝北山靈。
京華是則薪炊桂，旅食何妨實剖萍。
此去功名如到手，也須伏闕疏延齡。
次前韻謝月窗兄見和
作者：陳著
朝代：宋

人得清閒便是仙，秋光堪畫欠龍眠。
瀉檐纔歇催詩雨，入戶驚飛落紙煙。
句與杜陵同中律，世無鍾子莫知絃。
籟鳴機動聊相友，捧硯猶强武士賢。
次前韻酬王景雲見和三首·其一
作者：陳著
朝代：宋

我家西谷子鄞東，西望雲山百里中。
回首十年塵底別，更無書落雁天風。
次前韻酬王景雲見和三首·其三
作者：陳著
朝代：宋

與子相逢別未長，新詩寄我寂寥鄉。
嚼情咀義心如醉，背立西風不自將。
次前韻酬王景雲見和三首·其二
作者：陳著
朝代：宋

竹邊結屋飽幽清，疏落樽前文字盟。
子到午山儂亦到，月邊雲嶠得論情。
次吳竹修寄澤南洲韻
作者：陳著
朝代：宋

君客蓬堧偶滯留，我尋菊伴枉經由。
翠微輕失相逢笑，白髮堪禁幾別愁。
只爲交情如管鮑，未能忘物似聃周。
何妨重約論文酒，尚有橙黄橘綠秋。
次和天童僧惠杲書記袖詩來訪三首·其一
作者：陳著
朝代：宋

當年颶捲地輪移，拄杖東還雲與飛。
太白巖前綠陰下，相逢無語聽催歸。
次和天童僧惠杲書記袖詩來訪三首·其三
作者：陳著
朝代：宋

出山相過便東行，水落山空一別輕。
留得清詩照窗几，萬花妝裏獨梅兄。
次和天童僧惠杲書記袖詩來訪三首·其二
作者：陳著
朝代：宋

省話何須吞炭瘖，安貧便是直鉤心。
看來世事真飄瓦，笑殺時流重注金。
次和梅山弟二首·其一
作者：陳著
朝代：宋

馬上功名馬伏波，少游終是勝兄多。
如今都付忘言處，醉向黄花奈我何。
次和梅山弟二首·其二
作者：陳著
朝代：宋

心如古井已無波，無奈山林宿興多。
何幸風流存晉宋，不妨詩律效陰何。
次單君範袖來汪西皋所譔詠秋十章以示因和之十絕·其一
作者：陳著
朝代：宋

鴉带殘陽入翠微，紛紛黄葉向人飛。
西風不管人閒事，雁自南飛燕自歸。
次單君範袖來汪西皋所譔詠秋十章以示因和之十絕·其一〇
作者：陳著
朝代：宋

昏眵望杳水雲村，好句從來風月人。
瓦缶不量追大呂，冰壺何惜受纖塵。
次單君範袖來汪西皋所譔詠秋十章以示因和之十絕·其七
作者：陳著
朝代：宋

露穫歸來婦爨催，西風滿屋飯香來。
癡兒得飽牛衣舞，也要人呼小老萊。
次單君範袖來汪西皋所譔詠秋十章以示因和之十絕·其三
作者：陳著
朝代：宋

平生念不到輕肥，砧杵淒淒搗布衣。
說與妻孥貧自好，相看一笑有春暉。
次單君範袖來汪西皋所譔詠秋十章以示因和之十絕·其九
作者：陳著
朝代：宋

夢斷康衢立極謠，心如泥絮看萍飄。
一清盍與金溪水，同味誰爭鹽海潮。
次單君範袖來汪西皋所譔詠秋十章以示因和之十絕·其二
作者：陳著
朝代：宋

蘋蓼汀洲紅白分，憂心觸景自如醺。
鴻飛本欲冥冥去，萬里長天不放雲。
次單君範袖來汪西皋所譔詠秋十章以示因和之十絕·其五
作者：陳著
朝代：宋

飛飛鴻雁舊山川，有淚沾衣感昔賢。
猛拍闌干因猛省，從來滄海變桑田。
次單君範袖來汪西皋所譔詠秋十章以示因和之十絕·其八
作者：陳著
朝代：宋

平生四海有知心，宿草秋風只感今。
獨向西皋一回首，未曾平面已蘭金。
次單君範袖來汪西皋所譔詠秋十章以示因和之十絕·其六
作者：陳著
朝代：宋

木犀風了桂花風，幾日中閒景不同。
惟有黄花偏耐老，飽收霜露玉成功。
次單君範袖來汪西皋所譔詠秋十章以示因和之十絕·其四
作者：陳著
朝代：宋

自古年年自有秋，悲秋元只是閒愁。
感時祇有長庚子，說到衣冠成古邱。
次單君範遺次兒韻效魯直體
作者：陳著
朝代：宋

世變不常有陰晴，吾道由來自坦平。
安得天資白受采，要憑學力濁爲清。
三日刮目迎呂遜，一月坐春盍孔程。
便須從今加鞭去，庶免轅越轍幽并。
次如心姪古意韻
作者：陳著
朝代：宋

妻孥恩愛深，生死同一窗。
胡然成別離，使汝悲涕雙。
人世能幾何，明滅風鐙幢。
有家尚堪活，奚豈□他鄉。
安得歸來舟，順風自南江。
次弟觀二首呈雪航·其一
作者：陳著
朝代：宋

流俗方瀾倒，禪心自鐵頑。
人於詩信老，天與病全閒。
拄杖溪山曲，移尊雪月閒。
相逢多拙句，爲我細修刪。
次弟觀二首呈雪航·其二
作者：陳著
朝代：宋

如今事如許，我得强癡頑。
避世貧爲福，信天忙亦閒。
乾坤孤注外，風月兩顰閒。
賸有遊山記，從他野筆刪。
次弟觀似單君範
作者：陳著
朝代：宋

可人忽相訪，恰恰應鐙花。
古話達時樣，霜毛感歲華。
雨中書枕榻，山下菜羹家。
一笑君聽取，歸期待白鴉。
次弟觀爲陳子得納婦別李親家
作者：陳著
朝代：宋

馬頭姻締熱相尋，誰識清交舊紱簪。
澤底李無門望態，村中陳有世婚心。
別來得見百罹後，坐到忘言兩意深。
醉裏送君何所有，嚼梅花碎寫成吟。
次弟觀與雪航韻
作者：陳著
朝代：宋

老友姑從方外求，危時亦可少紓憂。
笑圖難贅餘人契，病室應關一世愁。
淡飯是緣終有味，故山雖好莫回頭。
滿航雪意元無價，住色空中是應酬。
次弟觀與齡叟詩韻
作者：陳著
朝代：宋

雪竇飛來一片雲，寺門興起總由身。
鐘魚飯衆有今日，鉦鼓粥神多信人。
兩閣眼空風黑夜，四山手植雨清春。
我今亦是陶潛輩，三笑圖中就寫真。
次戴帥初與次兒瀹詩
作者：陳著
朝代：宋

世變紛紛蜂蝶叢，人情落落馬牛風。
山林猶喜典刑在，師友相從氣義同。
坎有亨心方善處，兌爲麗澤要深窮。
暮春樂處兒知否，好趁曾門詠舞童。
次王得淦韻
作者：陳著
朝代：宋

浴出矮檐陰，披襟小雨侵。
坐凉三鼓漏，和夢一鐙吟。
自分死中活，誰知升與沈。
明朝書局事，奔走豈初心。
次趙景文絕糧
作者：陳著
朝代：宋

赤嶠歸來似夢中，春風滿面掃儒窮。
祇愁不祭鬼成餒，那問乏供兒哭空。
饑卧何妨專雪屋，清貧消得喚冰翁。
浮生總是閒煩惱，天已安排十二宮。
次雲岫惠茶
作者：陳著
朝代：宋

滿啜禪林五味茶，清風吹散事如麻。
客中邂逅真奇絕，不比尋常賊破家。
次韻上乘寺主僧如岳詠菊
作者：陳著
朝代：宋

萬紫千紅各炫名，紛紛兒女哄春榮。
屈園秋種無人顧，獨遇陶潛氣始平。
次韻五月六日醵飲茂林
作者：陳著
朝代：宋

一味清風萬竹陰，自行自坐見初心。
已拋仙侶枕中夢，能聽老陶琴外音。
次韻仁澤僧來見
作者：陳著
朝代：宋

嵩溪修竹下，一榻坐幽深。
時異交遊少，年衰百病侵。
生涯成鳥啄，邨景付猨吟。
惟有相從夢，時時到梵林。
次韻仇生五首·其一
作者：陳著
朝代：宋

一春風雨笑談疏，明日南風夏又初。
忽枉翠裾詩在手，勝如書尺寄雙魚。
次韻仇生五首·其三
作者：陳著
朝代：宋

交不緣詩有密疏，詩能宣寫此心初。
但從禮義中遊戲，便是趨庭孔伯魚。
次韻仇生五首·其二
作者：陳著
朝代：宋

學晚唐詩俗見疏，君家句法到黄初。
淡交顧辱聯翩贈，熊掌方嘗又得魚。
次韻仇生五首·其五
作者：陳著
朝代：宋

羨君詩思九河疏，混混泉源只一初。
我欲驅馳無本領，激溝澮水狎蛙魚。
次韻仇生五首·其四
作者：陳著
朝代：宋

詩筒狎至補前疏，快似西風捲峽初。
一片襟懷誰似友，曾從仙李跨鯨魚。
次韻似前人
作者：陳著
朝代：宋

山居隨意旋添成，截斷人閒利欲腥。
蘭茁不妨虛白屋，松苗如見舊氈青。
書癡面目唾亦笑，酒聖風流心自醒。
閒裏光陰天下樂，誰知此處是思亭。
次韻僧仁澤·其一
作者：陳著
朝代：宋

來詩自有師，心與晚唐期。
開我正牆面，喜於聞樂脾。
山林人似許，風月事還誰。
不用盟爲社，從今是故知。
次韻僧仁澤·其三
作者：陳著
朝代：宋

來遊大梵天，邂逅興悠然。
一見新猶故，相忘醜亦妍。
藕花詩有句，蓮社我無緣。
不必參禪話，詩鐙自可傳。
次韻僧仁澤·其二
作者：陳著
朝代：宋

灑灑忘家客，相逢若有期。
茶腴參道味，詩瘦出饑脾。
避俗無新計，談空更阿誰。
吾言太浪蕩，休遣世人知。
次韻僧雲岫寄東皋寺主智恭
作者：陳著
朝代：宋

聞說東皋絕點埃，笑飛鐵錫把山開。
何須一面方相識，曾見藕花詩句來。
次韻僧雲岫見寄
作者：陳著
朝代：宋

憶昔宮花壓帽簷，如今野褐替朝衫。
邯鄲夢覺身猶在，安得寒山喝破巖。
次韻兒瀹六月十二日登東坑嶺
作者：陳著
朝代：宋

欲壽吾前酒一行，走三百里火雲程。
熱時却有寒時節，汝母梅花臘底生。
次韻內兄舒通叟太博寓雲南僧舍
作者：陳著
朝代：宋

河海翻飛信有由，相逢莫學楚囚愁。
人方椎髻說蘇子，天把布衣存武侯。
世變古今張與翕，人心造化去中留。
雲南高處應看透，許得溪翁入坐不。
次韻內姪竺稷并示諸兒
作者：陳著
朝代：宋

春首還相見，吾懷白與兄。
江湖關老夢，山野避新行。
危慮船迎浪，殘生漏送更。
東風溪上路，欲別若爲情。
次韻內姪竺稷留別
作者：陳著
朝代：宋

外家忠厚世多才，挑轡相過一笑開。
珍重年光記親戚，綿延義脈到雲來。
後生要積爲山簣，前事休論覆水杯。
榾柮爐頭好情話，莫衝風雪便輕回。
次韻內弟汪英春來弟家省母二首·其一
作者：陳著
朝代：宋

菽水可歡須且住，粟布相容何必去。
縱然有約奉歸軒，也待春程香煖處。
次韻內弟汪英春來弟家省母二首·其二
作者：陳著
朝代：宋

綠衣何曾解老懷，彩褐朅來舞春階。
方知無忝所生處，不犯河魁也是齋。
次韻內弟貝端甫家醉中
作者：陳著
朝代：宋

軒窗小小受千山，杯酒匆匆勝肆筵。
滿面春風相照處，話心只話數年前。
次韻八姪三首·其一
作者：陳著
朝代：宋

春色三分一未歸，雪肌風態露春微。
東風且作枝頭主，莫把工夫繡地衣。
次韻八姪三首·其三
作者：陳著
朝代：宋

花開便是候催歸，濟楚生香清復微。
遥想折來深院宇，似初勻粉小青衣。
次韻八姪三首·其二
作者：陳著
朝代：宋

素妝青蓋送春歸，似不禁風體力微。
收拾韻香歸酒盞，惜花何惜醉淋衣。
次韻前人似前人
作者：陳著
朝代：宋

老友姑從方外求，危時亦可少紓憂。
笑圖難贅餘人契，病室應關一世愁。
淡飯是緣終有味，故山雖好莫回頭。
滿航雪意元無價，住色空中足應酬。
次韻前人傷古
作者：陳著
朝代：宋

當年天與袴中兒，天到如今不與時。
事變風濤掀地軸，軍聲電雹散雷槌。
鬼藍柄國苦相誤，佛會守城甘自癡。
旗蓋已隨□駕去，留西太乙更誰欺。
次韻前人取別二首·其一
作者：陳著
朝代：宋

初心高處欲窮遊，兀坐書窗七月秋。
風雨已成貧甫嘆，山雲却爲老韓收。
從來人事有圓缺，可是天公分去留。
正爾無聊負暄立，赤書忽落剡溪頭。
次韻前人取別二首·其二
作者：陳著
朝代：宋

雲旆吹晴踏翠巔，寫成詩卷思翻然。
誰知同賦有齊己，人指醉吟爲樂天。
意自源頭水中湧，語如山色雨餘鮮。
尾貂分付歸鴻去，欲便尋盟未有緣。
次韻前人城北春行
作者：陳著
朝代：宋

醉遊不省路東西，可意花枝手自提。
好景未知何處是，漫隨蜂蝶過芳畦。
次韻前人壁閒詩·其一
作者：陳著
朝代：宋

萬宇腥埃風滿山，只饒二十里雲閒。
要知人好境不好，最怕身閑心未閑。